qundao/data-zh-poetry huggingface dataset:
故人王子云不相见者十七年忽握手于匡江之浒是夕遂别悽然不成寐寄怀六章·其五
作者：龚鼎孳
朝代：明
体裁：五言律诗

江渚缄书后，芳兰兴易违。悬知鳞雁语，应劝薜萝衣。失路思良友，明心早钓矶。侧身冰雪迥，安敢羡轻肥。
故人王子云不相见者十七年忽握手于匡江之浒是夕遂别悽然不成寐寄怀六章·其六
作者：龚鼎孳
朝代：明
体裁：五言律诗

旧有千秋约，编题付草玄。凄凉三月火，流落万人传。官库王家纸，童乌战后年。药囊春渐减，细写寄吴船。
故人王子云不相见者十七年忽握手于匡江之浒是夕遂别悽然不成寐寄怀六章·其四
作者：龚鼎孳
朝代：明
体裁：五言律诗

樊水香云散，江村遍落花。琴孤空有梦，天坠老无家。寒食黄州饼，秋风白下艖。好携吴障月，款款话悲笳。
敉庵给谏出补外臬同圣秋赋送归吴·其一
作者：龚鼎孳
朝代：明
体裁：七言律诗

何能吾道不风霜，丹壑心期况未忘。叹世总怜乔固尽，还山先羡薜萝长。皂雕弦避三秋直，渴骥泉奔举国狂。燕市筑残寒月满，断魂灯火记飞觞。
敉庵给谏出补外臬同圣秋赋送归吴·其三
作者：龚鼎孳
朝代：明
体裁：七言律诗

主圣窗开屈轶年，彤云金镜夕扉前。千人狱自祥麟转，万井春驱猛虎还。南越戈船严助对，中朝绛灌贾生篇。梧桐一院今摇落，未觉空山稳昼眠。
敉庵给谏出补外臬同圣秋赋送归吴·其二
作者：龚鼎孳
朝代：明
体裁：七言律诗

补衮空停织锦梭，美人凝睇隔明河。铜龙未罢忧天草，轩鹤争鸣夹道珂。慕义几人追北海，同时才子散东阿。金昆复壁嵯峨久，浊浪甘陵奈汝何。
敉庵给谏出补外臬同圣秋赋送归吴·其四
作者：龚鼎孳
朝代：明
体裁：七言律诗

悲鸣鸿雁亦求曹，置网偏惊朔雪高。盛世名谁标党锢，西州吾尚愧人豪。百年鸾翮存师友，一夕骊歌改鬓毛。早晚归朝筋力健，莫将簪杖恋藜蒿。
文漪之官天台并以为寿·其一
作者：龚鼎孳
朝代：明
体裁：七言律诗

霜重南天鼓梳闻，功名二十已超群。马骄汗湿桃花雨，雕急弓开细柳云。雒下正推潘骑省，灞亭初识李将军。嫖姚门第鍪弧集，裘带风流得似君。
文漪之官天台并以为寿·其三
作者：龚鼎孳
朝代：明
体裁：七言律诗

駊騀龙友自权奇，伯仲连江建大旗。座上虎头称揖客，袖中匕旨付红儿。珠楼笑指青丝络，羽扇人如白玉枝。矫首万方犹战斗，横戈跃马未须迟。
文漪之官天台并以为寿·其二
作者：龚鼎孳
朝代：明
体裁：七言律诗

为爱铭功掷彩毫，相怜欲赠吕虔刀。橹移海国龙腥敛，剑倚青天雁宕高。幕府夜开千骑出，酒垆日落五陵豪。百年铜柱麒麟阁，应画春风旧锦袍。
文漪之官天台并以为寿·其四
作者：龚鼎孳
朝代：明
体裁：七言律诗

岛屿群峰入绛纱，军中欢宴晚鸣笳。回眸醉射金条脱，压带新裁玉辟邪。万里长风生大树，一杯流水泛仙麻。上头夫婿人争羡，笑尔亲扶萼绿华。
斋居独夜再悼文漪·其一
作者：龚鼎孳
朝代：明
体裁：七言绝句

空廊襆被晚寒生，一枕春钟梦隔城。何似钱塘残月夜，与君谈笑坐深更。
斋居独夜再悼文漪·其三
作者：龚鼎孳
朝代：明
体裁：七言绝句

紫翠中吴嶂壑重，招要胜日一携筇。清池对浴凉生腋，邓尉山前正暮钟。
斋居独夜再悼文漪·其二
作者：龚鼎孳
朝代：明
体裁：七言绝句

叔宝神清鬓未丝，腰围戍削恨难支。昨逢白二催吾泪，高座城南独卧时。
斋居独夜再悼文漪·其四
作者：龚鼎孳
朝代：明
体裁：七言绝句

画图想像未为真，巾屐犹传蕉萃身。毕命红颜应不悔，春风惆怅卷中人。
新柳草堂一绝
作者：龚鼎孳
朝代：明
体裁：七言绝句

垂杨垂柳古堤头，三月烟花绕玉钩。谁记灵和前殿事，一春青眼十分愁。
新淦道中见新月
作者：龚鼎孳
朝代：明
体裁：七言律诗

水驿浮沙接渺茫，帆回曲岸总羊肠。扁舟下濑思他夕，新月愁人似故乡。向夜征鸿偏历历，近山烟树各苍苍。遥知香雾凝虚幌，玉镜难乾漏正长。
新秋寿仲调
作者：龚鼎孳
朝代：明
体裁：七言律诗

名重清流廿载馀，金门对始召公车。百年风义汝南传，一代文章贾谊书。才大何心荣馆阁，吾衰得尔勇樵渔。秋花萧寺秋灯酒，薄海人方诵子虚。
新秋雨夜偶成·其一
作者：龚鼎孳
朝代：明
体裁：七言律诗

閒阶秋色动琅玕，烟雾冥濛碧槛寒。落叶古城低暮角，到门新水上鱼竿。青灯病起书签乱，白苧风摇旅鬓残。幽鸟未须惊剥啄，卷帘棋局尽情看。
新秋雨夜偶成·其二
作者：龚鼎孳
朝代：明
体裁：七言律诗

揽镜行藏已白头，飘萍吾梦逐江鸥。宾朋门巷稀今雨，砧杵乾坤急早秋。擐甲定知沧海静，算缗犹系庙堂忧。吴山橙橘金陵酒，应有登临数昔游。
新秋雨夜偶成和赵孟迁韵送其南行·其一
作者：龚鼎孳
朝代：明
体裁：七言律诗

相逢萍汎共他乡，布帽全侵蓟北霜。白首黄垆知己泪，西风残叶薄游装。灯深醉态怜中散，客罢清斋愧太常。至竟江山南去好，晴霞锦树正千章。
方子唯秦浣叟先生招同林青仲宋怿先家弟孝积集同春园·其一
作者：龚鼎孳
朝代：明
体裁：七言律诗

凉阴十亩辟疆园，花底同开卜夜樽。池引双桐翻坠露，天容五柳种当门。宾朋兴集应刘简，节物秋摇屈宋魂。丛桂小山烟雨外，兵戈飘泊不堪论。
方子唯秦浣叟先生招同林青仲宋怿先家弟孝积集同春园·其三
作者：龚鼎孳
朝代：明
体裁：七言律诗

宅去罗含为买园，青山未改旧游樽。边笳戍鼓今何夕，烟水楼台共一门。湖海有情重对酒，梁陈无客不消魂。苍茫李杜齐名事，落叶寒钟忍更论。
方子唯秦浣叟先生招同林青仲宋怿先家弟孝积集同春园·其二
作者：龚鼎孳
朝代：明
体裁：七言律诗

金粟繁开薜荔香，玉壶凝露碧波凉。授衣鸿雁回荒碛，带甲乾坤有草堂。星聚荀陈占大隐，时穷嵇阮讳清狂。凤台何夕残春酒，移对秋斋旅话长。
方子唯秦浣叟先生招同林青仲宋怿先家弟孝积集同春园·其四
作者：龚鼎孳
朝代：明
体裁：七言律诗

亭皋过雨屐痕香，摇落残蝉万树凉。丛菊远荒徵士径，秋兰初放美人堂。频挥绿酒愁难醉，一卧青山懒更狂。永夜班荆风露下，寒更特为故交长。
方密之曼寓初成招同曹秋岳姜如须张尔唯宴集限韵
作者：龚鼎孳
朝代：明
体裁：五言律诗

燕市悲歌地，相过赋大招。金门方诏朔，碧玉拟归乔。榻净凉烟入，窗虚旅梦摇。酒人馀古意，风物亦萧萧。
方庵诗赠心涵上人
作者：龚鼎孳
朝代：明
体裁：古风

栖幽寡尘务，冥览恣所适。屐放峰始晨，钟动日已夕。澄渌交霁景，绀宇流深赤。一往领佳要，双寂惬心迹。何意斗室间，而有天海客。远回陶谢驾，妙参支许席。兰碗浴静夜，松牖豁虚白。酒禁时一开，奇响振四壁。世代慨晚暮，山川成拘迫。苟非卓朗士，安保林壑癖。龙战纷遐阻，鸿举滞形役。白法可逃世，揽镜复奚惜。
方慕庵谪官南归赋别四首·其一
作者：龚鼎孳
朝代：明
体裁：五言律诗

太息青门道，斯人又逐臣。江湖真得侣，兰桂不宜春。网肯宽威凤，时方贵腹鳞。朱云交戟在，吾道本嶙峋。
方慕庵谪官南归赋别四首·其三
作者：龚鼎孳
朝代：明
体裁：五言律诗

双鬓兵戈短，孤踪猿鹤私。笑人吟鵩鸟，避世托鸱彝。烟雨黄山梦，春灯白社诗。时危容补阙，天意直臣知。
方慕庵谪官南归赋别四首·其二
作者：龚鼎孳
朝代：明
体裁：五言律诗

芳月怜杨柳，春愁渐各天。蛾眉疑玉镜，雁塞冷金鞭。积羽繁霜迫，吞声曲突偏。布帆春浩荡，幸在落花前。
方慕庵谪官南归赋别四首·其四
作者：龚鼎孳
朝代：明
体裁：五言律诗

斗室招魂出，悲歌一夕删。时贤劳赤羽，恩泽赐青山。长啸烟萝合，轻装战垒还。故人方愤俗，只许唱阳关。
无生上人韵竹轩
作者：龚鼎孳
朝代：明
体裁：七言律诗

凉阴径合午苍苍，与客投筇支遁房。山外幽禽啼入寺，烟中塔影倒横床。湖天人坐檀栾洞，战伐尘消旅鬓霜。何可此君无我辈，柯亭空数蔡中郎。
无题
作者：龚鼎孳
朝代：明
体裁：七言绝句

春风锗认五陵家，莺外含愁杜曲花。不分浓香丝竹夜，一堆云鬓涌窗纱。
无题叠前韵
作者：龚鼎孳
朝代：明
体裁：七言律诗

目断南云是故乡，万重烟树两离肠。啼深尚裛香螺雨，梦浅难温绣被霜。天外金羁谁识路，愁中锦瑟不成行。玉钗罗袖分明事，却以微辞诳楚王。
早春友沂招同伯紫孝威园次仙裳定九诸子由天宁寺桥泛舟至平山堂踏草记事五十韵分得虞字
作者：龚鼎孳
朝代：明
体裁：五言排律

战角临江地，东风草木枯。屿沙随野阔，筇杖倚晴扶。放舸排琼瑟，留寒送玉壶。转因连夕雨，更长几花须。古寺鸥波碧，残云雉堞孤。桥欹看渡马，树断失啼乌。兰桨斜难疾，芒鞋缓自俱。凭高依败垒，挥涕想援枹。故老升平事，中原粉泽都。辇腰曾汉舞，殿脚早吴歈。秘戏亲封盒，迷楼不夜珠。锦帆何袅袅，辽海太区区。论斛螺长绿，量头镜忽愚。雷塘虚鼓吹，星酒尽欢娱。世已消流水，人犹在画图。千家回柳絮，一道约蘼芜。捲幔香成市，鸣筝雪作肤。深灯红靺鞈，上巳紫氍毹。翠桁交眠蝶，银池漾浴凫。采莲棠是棹，选艳凤将雏。贾舶珊瑚贱，旗亭玳瑁铺。金丸低雀瓦，狎客老樗蒲。申骑两京集，缗钱少府须。定知天壤内，似此一愁无。宫阙移龙驭，川原遍虎符。反裘薪勿戢，巢幕燕难呼。大将雄三辅，盈廷忌八厨。置棋危累卵，投骨怯饥狐。空复坚埤障，惟闻恨仆姑。全军悽落日，半壁倒前驱。梅岭还冠舄，台城遽舳舻。士骄成杀运，物盛兆兵枢。苔藓胭脂路，牛羊菡萏湖。有萤栖废馆，无鹤饱官租。国破迎鸿雁，林昏响鹧鸪。鬼吟清露柝，僧拾绛罗襦。残院鼠行饭，暝烟樵负刍。燐荒丛断碣，雾重隐鍪弧。不唱安公子，能悲宋大夫。萧条双屐在，容易六朝徂。纵饮全关世，伤心欲讳儒。途偏辞鲍谢，命总薄黄虞。广武英雄少，柴桑岁月迂。遣愁因胜友，得暇贺微躯。丝竹谋仍左，暄凄理或诬。衣偕沾杜药，舫渐指茱萸。别绪河梁近，崩潮建业趋。向来思击楫，残日送当垆。群态纷锄桂，诸君且据梧。菰芦沉醉后，在兴慰泥涂。
春兴和石疏韵·其一
作者：龚鼎孳
朝代：明
体裁：七言律诗

万瓦鳞鳞劫火均，荒唐似欲纪周秦。莓苔血碧迷三径，椒酒厨贫罢五辛。旧燕已知移画栋，垂杨何日夹钿轮。文通自信伤心极，春到江南不当春。
春兴和石疏韵·其七
作者：龚鼎孳
朝代：明
体裁：七言律诗

宫鸦飞尽暮云寒，庭树歌翻王气残。金穴有人骄北斗，新亭无暇泣南冠。降幡一片围珠辇，寝剑千秋冷玉盘。故里无家还绕树，秣陵春草碧难看。
春兴和石疏韵·其三
作者：龚鼎孳
朝代：明
体裁：七言律诗

久知钟鼓骇爰居，何意还山愧二疏。故国宾朋双鬓改，中原井灶十年墟。魂摇野笛登临外，尘起黄昏战伐馀。莫向白云飞处立，即今温峤血盈裾。
春兴和石疏韵·其二
作者：龚鼎孳
朝代：明
体裁：七言律诗

万事飘零伏野莱，最难回首柏梁台。花怜谢豹经春咽，月照征鸿绝塞回。玉马渐迷松柏路，灵乌长助蓼莪哀。蓬门载酒人何限，却对蟏蛸自往来。
春兴和石疏韵·其五
作者：龚鼎孳
朝代：明
体裁：七言律诗

芙蓉霜匣卧寒芒，百战山河遍夕阳。麋鹿野台称旧内，麒麟高冢峙残疆。春生江国喧铙吹，日出平林忆杏梁。不见少年文酒地，小梅深柳各清苍。
春兴和石疏韵·其八
作者：龚鼎孳
朝代：明
体裁：七言律诗

故园梧竹太萧然，俛仰平泉亦自怜。白骨乱栖金锁下，红墙斜缀古城边。有情草色来今雨，无分藜床学昔贤。醉后莫谈天宝事，五陵裘马又风烟。
春兴和石疏韵·其六
作者：龚鼎孳
朝代：明
体裁：七言律诗

笙歌北里接梁州，灯火凄迷续胜游。金翟露寒天欲泪，锦帆人去月空流。朱门尽让啼乌宿，钱券难销汗马酬。引领春田埋箭镞，一犁黄犊稳披裘。
春兴和石疏韵·其四
作者：龚鼎孳
朝代：明
体裁：七言律诗

沧桑历尽意悲哉，落日啼鹃万里来。燕赵狂歌犹有客，齐梁流落本多才。世当阮籍涂偏厄，赋到灵均语自哀。容易春城挥泪雨，玉门人老未曾回。
春夕行饮孙少宰北海斋中同秋岳赋
作者：龚鼎孳
朝代：明

北海先生厌朝籍，著书高卧青霞宅。有时置酒为欢娱，独许吾徒共春夕。曹子乃是江海人，辇下徵书坐相迫。别来雄饮尽一斗，早踏春泥赴深酌。是夕六街初镫火，阗阗鼓声喧杂坐。长安小儿竞好事，唤作太平无不可。忆昔曾经天宝年，五侯七贵朱楼边。筑球走马金作埒，御沟杨柳飞晴烟。时危补阙同台谏，下直天街尚清晏。联袂行游灯市头，未觉萧条叹羁宦。乙丙之际风物移，春城沙满金笳吹。醉余尖倒褰珠箔，踏歌悲乐心难知。迩来雨散不复顾，金陵公子愁绕树。即看明月正怜人，谁使吾曹更萍聚。生不愿逐金张尘，遗世亦非嵇阮伦。偶然得意自杯斝，银筝绛烛相鲜新。酒酣起舞呼海岳，历历春星挂檐角。泰阶渐平兵不作，花时肯惜过逢数。
春夕行饮孙少宰北海斋中同秋岳赋
作者：龚鼎孳
朝代：明
体裁：古风

北海先生厌朝藉，著书高卧青霞宅。有时置酒为欢娱，独许吾徒共春夕。曹子乃是江海人，辇下徵书坐相迫。别来雄饮尽一斗，早踏春泥赴深酌。是夕六街初灯火，阗阗鼓声喧杂坐。长安小儿竞好事，唤作太平无不可。忆昔曾经天宝年，五侯七贵朱楼边。筑毬走马金作埒，御沟杨柳飞晴烟。时危补阙同台谏，下直天街尚清宴。联袂行游灯市头，未觉萧条叹羁宦。乙丙之际风物移，春城沙满金笳吹。醉馀潦倒褰珠箔，踏歌悲乐心难知。迩来雨散不复顾，金陵公子愁绕树。即看明月正怜人，谁使吾曹更萍聚。生不愿逐金张尘，遗世亦非嵇阮伦。偶然得意自杯斝，银筝绛烛相鲜新。酒酣起舞呼海岳，历历春星挂檐角。泰阶渐平兵不作，花时肯惜过逢数。
春夕髯孙过饮时将赋归·其一
作者：龚鼎孳
朝代：明
体裁：七言绝句

尊拙斋头春夜酒，中林堂下晚秋花。多情不忍轻离别，悔系垂杨白鼻騧。
春夕髯孙过饮时将赋归·其七
作者：龚鼎孳
朝代：明
体裁：七言绝句

淮海天风送客舟，隰西人远碧云浮。凄凉李白祠前月，一卷新诗万木秋。
春夕髯孙过饮时将赋归·其三
作者：龚鼎孳
朝代：明
体裁：七言绝句

十载名山老抱书，青衫弹泪向枯鱼。争知玉碎囊琴市，狗监无人问子虚。
春夕髯孙过饮时将赋归·其九
作者：龚鼎孳
朝代：明
体裁：七言绝句

谢朓青山半酒垆，蓬蒿频问故人居。朔风雁翅传青玉，正是滹沱去雁初。
春夕髯孙过饮时将赋归·其二
作者：龚鼎孳
朝代：明
体裁：七言绝句

六朝金粉画楼前，肠断侯家歌舞筵。今日博山沉水路，独怜才子正当年。
春夕髯孙过饮时将赋归·其五
作者：龚鼎孳
朝代：明
体裁：七言绝句

袁家池馆海陵西，银烛高歌醉似泥。一自敬亭云散后，春江惟有子规啼。
春夕髯孙过饮时将赋归·其八
作者：龚鼎孳
朝代：明
体裁：七言绝句

织锦谁怜出塞情，英雄垂死欲成名。西堂没羽人如虎，半夜弓刀向客鸣。
春夕髯孙过饮时将赋归·其六
作者：龚鼎孳
朝代：明
体裁：七言绝句

潭影乌龙峙草堂，中庭寒菊月如霜。瀼西橡栗原难饱，谁忆台城是故乡。
春夕髯孙过饮时将赋归·其十
作者：龚鼎孳
朝代：明
体裁：七言绝句

两世交情白发前，百年心事一灯悬。冰霜万里人重见，肯遣彭宣避管弦。
春夕髯孙过饮时将赋归·其十一
作者：龚鼎孳
朝代：明
体裁：七言绝句

木榻香浮茗碗风，画栏春色渐江东。今宵为客淹银箭，留梦青灯细雨中。
春夕髯孙过饮时将赋归·其十二
作者：龚鼎孳
朝代：明
体裁：七言绝句

已报春山笋蕨肥，花前日日理初衣。酒阑却笑鸣驺客，不信江天有路归。
春夕髯孙过饮时将赋归·其四
作者：龚鼎孳
朝代：明
体裁：七言绝句

汉苑同时羽猎多，期门人唱大风歌。难看斜日长楸外，犹有麻鞋踏雪过。
春夜古古兔床子存伯紫公㦷西樵阮亭同集西堂志别次韵·其一
作者：龚鼎孳
朝代：明
体裁：七言律诗

酒痕烛泪一春横，花外春星夜夜明。此客能来应有意，古人难及是无名。双飞鸿雁怜东去，万里风烟感北征。为问铜街吹角罢，羽声何似踏歌声。
春夜古古兔床子存伯紫公㦷西樵阮亭同集西堂志别次韵·其二
作者：龚鼎孳
朝代：明
体裁：七言律诗

三更残月晃残灯，金翟寒容晓露承。明日孔融真拂袖，当时乐毅己沾膺。离筵横笛歌朝雨，春树分行望灞陵。海右一亭名士酒，故人悲喜记吾曾。
春夜古古檗子武伯法乳同集小斋即席八首·其一
作者：龚鼎孳
朝代：明
体裁：七言绝句

一帘过雨绿苔平，上客空堂吹玉笙。任说坐中丝竹好，可如台上大风声。
春夜古古檗子武伯法乳同集小斋即席八首·其七
作者：龚鼎孳
朝代：明
体裁：七言绝句

春后轻阴似早秋，论文重上酒家楼。频逢湖海元龙饮，得句欢如赌一州。
春夜古古檗子武伯法乳同集小斋即席八首·其三
作者：龚鼎孳
朝代：明
体裁：七言绝句

花前绿酒问红灯，小立春风玉一层。不为穷交良夜醉，道人原是死灰僧。
春夜古古檗子武伯法乳同集小斋即席八首·其二
作者：龚鼎孳
朝代：明
体裁：七言绝句

寒食新传绛蜡烟，落花犹识李龟年。客心去住因春损，一片啼莺舞絮天。
春夜古古檗子武伯法乳同集小斋即席八首·其五
作者：龚鼎孳
朝代：明
体裁：七言绝句

火齐堆盘玉辟寒，樽前好句比明玕。人间莫信神仙事，痛饮狂歌是大丹。
春夜古古檗子武伯法乳同集小斋即席八首·其八
作者：龚鼎孳
朝代：明
体裁：七言绝句

流水高山写玉琴，钟期四海一知音。拂衣便逐春鸥去，林涧还容老伴寻。
春夜古古檗子武伯法乳同集小斋即席八首·其六
作者：龚鼎孳
朝代：明
体裁：七言绝句

薄罗初试五铢裳，步障珊珊七宝装。今夜屏风须尽撤，藜床吹送百花香。
春夜古古檗子武伯法乳同集小斋即席八首·其四
作者：龚鼎孳
朝代：明
体裁：七言绝句

万重烟柳一重尘，送客魂销似送春。天气殊佳留亦得，五陵多有五湖人。
春夜同秋腑作 其一 隔浦莲近拍
作者：龚鼎孳
朝代：明
体裁：词

兰窗纱黏杏子。蝶信梅梢里。一曲青娥瘦，床前银月初起。霞晕红绵洗。沉檀屑、衬暖飞琼指。绣针坠。花烟欲动，撩人几许风味。江南碧草，画出卷帘情事。华烛金樽漫徙倚。无数。閒愁如此春水。
春夜同秋腑作 其二 东风第一枝
作者：龚鼎孳
朝代：明
体裁：词

凤琯排烟，鹅笙沸月，岁华初到街鼓。柳丝约定欢期，花信吹开恨处。今宵酒盏，又勾引、蝶翻蜂聚。近小窗、红雨生生，做作一帘芳雾。飞艳缕、紫绒偷度。挑锦字、玉麟旧侣。远山千叠销魂，画屏一联绣句。旗亭蕊榜，讶批抹、双鬟何据。趁好春、安顿心情，莫遣少年空去。
春夜宴集偶见吴玉随太史壁间韵戏和纪事
作者：龚鼎孳
朝代：明
体裁：七言律诗

功成裘带赋閒居，丝竹苍生对酒馀。花气夜连红烛动，衣香风散画栏虚。梦同吹角潮初息，星聚弹棋客未疏。才向谢公帘下醉，两行回笑病相如。
春夜次仲调韵用花朝二字·其一
作者：龚鼎孳
朝代：明
体裁：七言律诗

风急开花似落花，有涯生喜醉无涯。双蓬踪迹仍飞絮，二月乡山早焙茶。豪客当杯歌猛虎，归心赴整纵奔蛇。建章官外千门月，已照青溪水石家。
春夜次仲调韵用花朝二字·其二
作者：龚鼎孳
朝代：明
体裁：七言律诗

花似春星月似朝，歌呼长共倚灵箫。尘中谁耐车前拜，床下人看楼上遥。回雁风凭高紫塞，啼莺心已度红桥。小山青桂丛丛发，可许金门隐易招。
春夜次古古韵十五首刻烛促成漏三十下·其一
作者：龚鼎孳
朝代：明
体裁：五言律诗

春日复春风，心悬去住同。欢宜今夕永，交羡古人穷。四海归辽鹤，孤弦赏爨桐。河汾门下士，将相累王通。
春夜次古古韵十五首刻烛促成漏三十下·其七
作者：龚鼎孳
朝代：明
体裁：五言律诗

争将部党呼，龙性有申屠。浊世人难卧，清流势本孤。蒿深迷老屋，梅冻激新柎。醉揖荆轲去，长歌拂湛卢。
春夜次古古韵十五首刻烛促成漏三十下·其三
作者：龚鼎孳
朝代：明
体裁：五言律诗

千仞竖孤幢，能令龙象降。雷奔难束峡，月大欲吞江。老至瓶恒罄，吟成鼎自扛。古来名士传，管华不曾双。
春夜次古古韵十五首刻烛促成漏三十下·其九
作者：龚鼎孳
朝代：明
体裁：五言律诗

畏路溷庄谐，归乎与子偕。浇来千日酒，乞得二疏骸。绕树方惊鹊，闻声已避豺。青春林壑下，阿阁望邕喈。
春夜次古古韵十五首刻烛促成漏三十下·其二
作者：龚鼎孳
朝代：明
体裁：五言律诗

相别且从容，相留话古松。分飞怜断雁，游戏老神龙。风急人思沛，图穷地贡賨。十年笳鼓梦，催出未央钟。
春夜次古古韵十五首刻烛促成漏三十下·其五
作者：龚鼎孳
朝代：明
体裁：五言律诗

缁衣改素衣，归计可成归。人向千山去，心兼万事违。柴扉身世稳，药石旧游稀。竟作梁鸿好，要离未许依。
春夜次古古韵十五首刻烛促成漏三十下·其八
作者：龚鼎孳
朝代：明
体裁：五言律诗

春树万行齐，春帆一片低。安排紫骝马，醉倒白公堤。埋照锸堪荷，侠游粮不赍。让他五陵市，金翠涌雕题。
春夜次古古韵十五首刻烛促成漏三十下·其六
作者：龚鼎孳
朝代：明
体裁：五言律诗

泜水记陈馀，东流西上鱼。天藏亡命客，鬼痛绝交书。床下凤雏拜，芦中渔父居。回头指黄阁，解印去何如。
春夜次古古韵十五首刻烛促成漏三十下·其十
作者：龚鼎孳
朝代：明
体裁：五言律诗

花向白头开，人惊万里来。有春须小住，不死是深杯。尽放山川眼，才知丝竹哀。百年汤沐泪，休洒大风台。
春夜次古古韵十五首刻烛促成漏三十下·其十一
作者：龚鼎孳
朝代：明
体裁：五言律诗

花路总荆榛，扁舟事已真。老增农圃学，天喜醉眠人。闻见消山鬼，风波鍊谷神。何关儿女事，乐亦过千春。
春夜次古古韵十五首刻烛促成漏三十下·其十三
作者：龚鼎孳
朝代：明
体裁：五言律诗

遗事问开元，应销花月魂。人随今雨别，心老旧交门。短筑悲堪和，春星醉不昏。得归天浩荡，文网息排根。
春夜次古古韵十五首刻烛促成漏三十下·其十二
作者：龚鼎孳
朝代：明
体裁：五言律诗

灯火细论文，天涯合暮云。最怜街鼓乱，频许故人闻。渭雨愁三叠，春鸥炯一群。汝南鸡莫唱，劳苦舞诸君。
春夜次古古韵十五首刻烛促成漏三十下·其十五
作者：龚鼎孳
朝代：明
体裁：五言律诗

閒日且同閒，还山胜买山。幽兰如可佩，小草竟须删。嵇吕人千里，巢由水半湾。柴桑篱落下，珍重菊华斑。
春夜次古古韵十五首刻烛促成漏三十下·其十四
作者：龚鼎孳
朝代：明
体裁：五言律诗

身许朔风寒，绨袍岂耐看。穷愁非桂玉，天地此珠玕。海鹤垂双翅，沙驼耸一鞍。红尘人滚滚，岐路几回难。
春夜次古古韵十五首刻烛促成漏三十下·其四
作者：龚鼎孳
朝代：明
体裁：五言律诗

还家皂帽迟，隐矣讵文之。东海一以蹈，北山谁敢移。处能称远志，归及赠将离。独有客星耳，岁星安可为。
春夜歌筵戏为陈郎一绝句
作者：龚鼎孳
朝代：明
体裁：七言绝句

经年消息太依稀，红烛重听金缕衣。共说王门春似海，真珠帘外一花飞。
春夜赠张中严孝廉
作者：龚鼎孳
朝代：明
体裁：七言律诗

小别衔杯十截馀，金闺名姓满公车。人间自重张衡赋，殿上方排贾谊书。姑孰风烟摇橹后，长安灯火落花初。偏怜人聚荀陈坐，春草西堂梦不虚。
春夜集慈仁海棠花下同古古伯紫限韵·其一
作者：龚鼎孳
朝代：明
体裁：七言律诗

将离客对欲开花，步屧春阴日易斜。红雨一围香是国，紫丝十丈玉为家。瓜时应怯高烧烛，柳幔难遮绝塞沙。韦曲争言天尺五，恼人蜂蝶正如麻。
春夜集慈仁海棠花下同古古伯紫限韵·其二
作者：龚鼎孳
朝代：明
体裁：七言律诗

三月春过二月寒，为怜花放判花残。摩挲欲结明珠佩，跌荡如吹古井澜。不分流莺催去客，可容停马怒奚官。牵衣重向星前醉，我辈难逢别更难。
春夜集陆石斋园亭·其一
作者：龚鼎孳
朝代：明
体裁：五言律诗

入门尘海隔，脩竹自为邻。素侣偕南国，狂歌近北辰。筑高投辖夜，月澹倚箫人。并日谋欢晚，游丝肯驻春。
春夜集陆石斋园亭·其三
作者：龚鼎孳
朝代：明
体裁：五言律诗

霁日霜裘解，亭皋尚薄寒。风花私浊酒，稼圃兆微官。四座芳莺语，千峰碧笋盘。青春高枕外，不觉太行难。
春夜集陆石斋园亭·其二
作者：龚鼎孳
朝代：明
体裁：五言律诗

老树何年得，虚堂此夕开。坐依林烛乱，香散石坪来。丝竹春山兴，烟霄逐客杯。城南回猎路，碧草渐侵台。
春夜集陆石斋园亭·其四
作者：龚鼎孳
朝代：明
体裁：五言律诗

玉溆波融雪，城烟柳未斜。百年安塞马，一曲过官鸦。楼卧元龙客，春阴骠骑家。眼中金角断，风雨亦寻花。
春夜饮秋岳斋中醉归赋谢·其一
作者：龚鼎孳
朝代：明
体裁：五言律诗

不知衡宇隔，对酒即婆娑。碧草开晴牖，青春纵浩歌。还山朋好并，高枕月明多。花径从深掩，能容二仲过。
春夜饮秋岳斋中醉归赋谢·其三
作者：龚鼎孳
朝代：明
体裁：五言律诗

杜门心自达，被酒语偏长。芳散兰荪佩，春阴薜荔堂。繁弦三径满，艳烛九徽张。但足江湖兴，抽簪未是狂。
春夜饮秋岳斋中醉归赋谢·其二
作者：龚鼎孳
朝代：明
体裁：五言律诗

浊世安龙性，浮生学马蹄。啸歌幽愤集，花月隐人栖。画角春同度，青云路已迷。未妨斋日饮，一醉已如泥。
春夜饮秋岳斋中醉归赋谢·其四
作者：龚鼎孳
朝代：明
体裁：五言律诗

招寻淹晚屐，欢尽讶途穷。巷冷回车月，乌吟击柝风。墙东堪卜筑，江左正飘蓬。醉尉何当问，君怜盖次公。
春夜鹤门仲调招同古古绅黄望如集慈仁松寮·其一
作者：龚鼎孳
朝代：明
体裁：七言律诗

苍涛响壑一窗虚，松月松风被酒馀。但喜雪霜人健在，不须湖海气全除。狂来客爱春星聚，归去天悭水石居。花径肯容车马到，望尘先拜德公庐。
春夜鹤门仲调招同古古绅黄望如集慈仁松寮·其二
作者：龚鼎孳
朝代：明
体裁：七言律诗

芳树吹花雪不严，红灯绿酒半垂帘。天街自永栖乌夜，乐府谁歌阿鹊盐。聊许入林同作达，无多割肉一何廉。归欤饱识劳薪味，崖蜜曾输谏果甜。
春日
作者：龚鼎孳
朝代：明
体裁：七言绝句

海棠风急燕泥香，柳外啼莺春画长。正是落花寒食候，谁家吹笛怨江乡。
春日友沂孝威过集·其一
作者：龚鼎孳
朝代：明
体裁：五言律诗

不意青霞侣，重逢紫塞天。旅愁閒更出，酒态老仍颠。万事乖金马，三春好玉泉。坐深幽思满，芳草入归鞭。
春日友沂孝威过集·其三
作者：龚鼎孳
朝代：明
体裁：五言律诗

赋成金欲尽，生计拙当垆。白眼难群态，青云薄酒徒。人争千里骏，梦有四腮鲈。赖结荆高伴，逢春兴未孤。
春日友沂孝威过集·其二
作者：龚鼎孳
朝代：明
体裁：五言律诗

车盖京华地，谁从侠少游。城隅纷白马，花事早朱楼。客忆江湖满，春经战伐留。得欢聊永日，身世醉中谋。
春日古古伯紫昭兹同集小斋·其一
作者：龚鼎孳
朝代：明
体裁：七言律诗

天涯乌鹊总南枝，飘泊根柯晚不移。冷食节过游事好，官城岁闰柳条迟。易残明烛为欢夜，有味轻舟出险时。尚纪蘼芜香草路，隔年春酒赠将离。
春日古古伯紫昭兹同集小斋·其三
作者：龚鼎孳
朝代：明
体裁：七言律诗

新燕新莺即渐飞，冶游天宝梦依稀。山逢介下来高隐，酒爱平原只布衣。芳禊人留双屐健，长安棋让十重围。荒原麦饭乡关远，杜宇啼多竟不归。
春日古古伯紫昭兹同集小斋·其二
作者：龚鼎孳
朝代：明
体裁：七言律诗

月午铜街鼓渐高，相逢生事感持醪。馀年玩世容高枕，几客藏心得善刀。槐火一宵生杜曲，花愁三月放兰皋。谁家挟弹青骢子，蹴鞠鞦韆也自豪。
春日古古伯紫昭兹同集小斋·其五
作者：龚鼎孳
朝代：明
体裁：七言律诗

名士人怜华子鱼，当时爵里竟成虚。三春好辟柴桑径，四望原输下泽车。交道已穷存管鲍，文章至死恋应徐。喧喧紫陌歌钟急，促膝空斋共宴如。
春日古古伯紫昭兹同集小斋·其六
作者：龚鼎孳
朝代：明
体裁：七言律诗

打毬风日捲晴沙，大道垂杨近狭斜。我始欲愁难罢酒，复谁能遣是飞花。楼台自斗金盘蜡，鸥鸟真怜玉溆家。好友嬉春拚并日，十年宣发已如麻。
春日古古伯紫昭兹同集小斋·其四
作者：龚鼎孳
朝代：明
体裁：七言律诗

但须泥饮莫悲歌，逝矣真怜岁月多。何地烟霞堪绾带，近天消息罢张罗。花深肯息看山驾，春尽须挥挽日戈。自信客情羁宦减，对君无那有情何。
春日同金岂凡少宰刘玉孺司马曹秋岳太仆吴雪航侍御宴集澹园即席限韵·其一
作者：龚鼎孳
朝代：明
体裁：七言律诗

春园叠鼓奉名花，绣羽摇波一曲斜。绛雪晚飞芳草径，紫丝天护海棠家。烟深远忆青帘舫，雨过争骄白鼻騧。水国流连须竟日，帝城弦管畏风沙。
春日同金岂凡少宰刘玉孺司马曹秋岳太仆吴雪航侍御宴集澹园即席限韵·其三
作者：龚鼎孳
朝代：明
体裁：七言律诗

啼莺又送建章春，紫陌朱轮草色新。胜日管箫淹客屐，长楸羽猎乱花茵。晴波澹写三吴意，飞絮轻如六代人。回首旧游文酒散，翻因歌舞一沾巾。
春日同金岂凡少宰刘玉孺司马曹秋岳太仆吴雪航侍御宴集澹园即席限韵·其二
作者：龚鼎孳
朝代：明
体裁：七言律诗

绮筵三月敞兰亭，垂柳还依御苑青。槛外晴沙分鸟梦，西来山色入渔汀。凤笙队尚喧名部，雉尾香偏染画棂。一座春愁天宝客，曲终未许落花听。
春日宴集观宋徽宗墨宝
作者：龚鼎孳
朝代：明
体裁：七言律诗

宸翰高悬宝墨香，争从劫火拜灵光。杜鹃不解留青帝，鹦鹉犹能哭上皇。璧碗风烟禾黍后，金门花月駃騠傍。衔杯难尽文通感，独立苍茫过夕阳。
春日山游即事十首·其一
作者：龚鼎孳
朝代：明
体裁：七言律诗

沙明桥路净朝晖，与客行花到翠微。十里烟霞开古寺，一群车马乱春衣。桧杉风丽芒鞋健，兰菊香繁步障围。冠盖迹疏麋鹤近，兴深常锁看山扉。
春日山游即事十首·其七
作者：龚鼎孳
朝代：明
体裁：七言律诗

青霞迥射石楼巅，绝壑回看复道连。百栈岭盘飞鹘上，一林雷怒蛰龙前。鹿耕香草天中出，珠灿浮屠地底圆。无数春流响寒玉，纵横是雪是苍烟。
春日山游即事十首·其三
作者：龚鼎孳
朝代：明
体裁：七言律诗

上方螺鼓出珠林，鹫岭平涵众壑沉。山倒鸣泉晴更湿，楼开幽树昼常阴。玄猿苍鼠他年伴，青鬓黄尘独夜心。却喜花时容薄醉，莲房酒熟老僧斟。
春日山游即事十首·其九
作者：龚鼎孳
朝代：明
体裁：七言律诗

层阁巑岏俯大荒，目随飞鸟划天长。幽崖日月森虚殿，曲户熊罴戍夕阳。花动石墙遥橹映，龛行玉液午厨凉。悬期兵甲沧江远，投老听猿岣嵝房。
春日山游即事十首·其二
作者：龚鼎孳
朝代：明
体裁：七言律诗

黛色睛回碧草湖，堠亭凭望晓岚孤。控弦跃马真腾踏，铁干龙鳞半有无。燕雀空山愁择木，干戈满地贱为儒。萧条庾信吟枯树，应胜人题五大夫。
春日山游即事十首·其五
作者：龚鼎孳
朝代：明
体裁：七言律诗

拔地花绸古雪屯，岳莲分朵桂峰尊。蛟螭盂覆千年乳，箭栝天低一线门。秦帝鞭挥云马至，巨灵斧挟日车翻。何缘更值嵇留侣，洗耳餐芝舆共论。
春日山游即事十首·其八
作者：龚鼎孳
朝代：明
体裁：七言律诗

胜地招寻逸兴繁，花箯决策勇林端。春禽渐引山兰密，罗袜应防石藓寒。京雒十年偕隐误，登临一刻画眉难。险经豺虎留青眼，消得云屏任意看。
春日山游即事十首·其六
作者：龚鼎孳
朝代：明
体裁：七言律诗

青天迤逦削芙蓉，宝地阔堂对涧松。荇藻春寒何代陌，薜萝晴放六时钟。流泉滴竹归龙钵，石磴摇花过虎踪。盘道无山堪采隐，浮云终日待孤筇。
春日山游即事十首·其十
作者：龚鼎孳
朝代：明
体裁：七言律诗

金鳞细撼波光阔，铁弩雄吞海日飞。万里崖门涛鼓接，六陵阴雨战旗归。西湖歌舞今如此，南渡君臣未尽非。自爱江山娱倦客，苍茫转湿芰荷衣。
春日山游即事十首·其四
作者：龚鼎孳
朝代：明
体裁：七言律诗

出寺重寻列嶂偏，胜游争及晚虹前。峰巅野草青浮塔，谷口新篁冷到天。日细林皋春杖滑，烟封湖海石幢悬。耽幽欲辟秦人洞，一送中原战伐年。
春日游粤秀山
作者：龚鼎孳
朝代：明
体裁：七言律诗

木棉花烂四山红，春昼攀萝到梵宫。树色迥浮楼观日，经声晴捲海潮风。香销歌舞珠帘外，头白登临战马中。台上鹧鸪啼碧草，霸图犹忆昔人雄。
春日王铁山司空招同柳凤瞻赵洞门程穆倩携具过寓园即席限韵
作者：龚鼎孳
朝代：明
体裁：五言排律

衡门烟草合，胜侣独相求。启径怜春满，看囊破客愁。莺啼过上巳，花落到邗沟。旅思沧江阔，馀生放浪休。逃名唯浊酒，寄傲且他州。飘泊天难定，欢娱老共谋。何知三事贵，自爱一庭幽。芳药初横砌，垂杨欲过楼。川岩仍远志，兵甲暂忘忧。昼为烟霞永，人宜嵇阮俦。林香苍藓密，雨过白蘋浮。夜色摇银粉，风帘动玉钩。狂呼聊尔尔，埋照与悠悠。踪迹疑梁燕，波澜习海鸥。平消衰凤叹，卧看烂羊侯。云集樽前兴，参横醉后眸。世真容闭户，吾懒只科头。小住何如隐，长贫总似秋。情深潭水并，地接菊松稠。不厌频来往，轻装信石尤。
春日登观音岩和壁间韵·其一
作者：龚鼎孳
朝代：明
体裁：七言律诗

曲磴风花响碧江，谁劖层铁吐珠窗。凌空天乍宽鳌极，拂石云真动宝幢。隔岸烟岚浮玉几，循栏春昼烂金缸。何当更扫峰巅径，坐结跏趺影一双。
春日登观音岩和壁间韵·其二
作者：龚鼎孳
朝代：明
体裁：七言律诗

穿缘石户净无泥，鸟道穷开蜃窟梯。莲蕊倒悬千滴乳，萝阴光透一层堤。舟排虹涧临崖缩，地逼龙腥架壑迷。犹记隔年霜月满，梵音人语乱鸣鸡。
春日行园
作者：龚鼎孳
朝代：明
体裁：七言律诗

短梧疏竹自成林，逸兴还容醉客寻。晚照空城迷近远，春愁残鬓怯登临。泪销鼓角花应识，梦到帘钩草易深。肯为夜游辞秉烛，野云难觅故山岑。
春日袁亦文招同秋岳饮五羊观·其一
作者：龚鼎孳
朝代：明
体裁：五言律诗

遣愁过岭后，岂惜醉如泥。仙井浮榕碧，歌钟出树齐。春真浓瘴海，兵欲偃雕题。采药何年事，相携谷口西。
春日袁亦文招同秋岳饮五羊观·其二
作者：龚鼎孳
朝代：明
体裁：五言律诗

胜日淹双屐，高城峙此亭。花凌晴壑秀，鸟逼暮天青。石阁盘云出，风泉倚篴听。芳春朋好在，兰蕙肯凋零。
春日观朝胡氏家伎席中作·其一
作者：龚鼎孳
朝代：明
体裁：七言绝句

吴苑莺啼上苑春，一丝金缕遏梁尘。妒他鹦鹉衔红豆，长唤珍珠帘下人。
春日观朝胡氏家伎席中作·其三
作者：龚鼎孳
朝代：明
体裁：七言绝句

亭亭束素立春云，难捉留仙蛱蝶裙。今日再从花底见，恼人时节近春分。
春日观朝胡氏家伎席中作·其二
作者：龚鼎孳
朝代：明
体裁：七言绝句

催花风暖郁金堂，玉管银筝易断肠。安得綵绳千万尺，画楼高处系斜阳。
春日观朝胡氏家伎席中作·其四
作者：龚鼎孳
朝代：明
体裁：七言绝句

云母屏山玉坎篌，回身停拍总风流。不须更下葳蕤锁，遮断春风是白头。
春日过秋岳斋中留饮竟日枉诗记事奉酬五首·其一
作者：龚鼎孳
朝代：明
体裁：五言律诗

晴色浮幽巷，巾车问著书。青山梅福地，春草子云居。命酒狂相得，逃名策末虚。所期兵甲罢，终老狎禽鱼。
春日过秋岳斋中留饮竟日枉诗记事奉酬五首·其三
作者：龚鼎孳
朝代：明
体裁：五言律诗

胜日欢游洽，林风渐可乘。戍钟喧断夜，春馆急开灯。送酒花吹幔，闻歌泪湿膺。无劳宾戏答，群笑等苍蝇。
春日过秋岳斋中留饮竟日枉诗记事奉酬五首·其二
作者：龚鼎孳
朝代：明
体裁：五言律诗

庾信凌云笔，纵横老更成。辞章还我辈，冠盖本时情。蕙雨春畦过，梅风晚磬鸣。共坚丘壑尚，物论岂难平。
春日过秋岳斋中留饮竟日枉诗记事奉酬五首·其五
作者：龚鼎孳
朝代：明
体裁：五言律诗

浮世催年往，新愁对客宽。实曾悽鼓角，相劝保林峦。春到江乡丽，风怜旅鬓寒。千山花月夜，那许闭门看。
春日过秋岳斋中留饮竟日枉诗记事奉酬五首·其四
作者：龚鼎孳
朝代：明
体裁：五言律诗

吴趋偏竹肉，海国自风尘。高卧增幽事，繁香困酒人。含辞兰泽晓，慢世远山春。饱历浮生理，为欢味近真。
春日过长椿兰若·其一
作者：龚鼎孳
朝代：明
体裁：七言绝句

雪后祗园菜甲生，软沙细草迟经行。晴江多少梅开落，夜夜空香散月明。
春日过长椿兰若·其二
作者：龚鼎孳
朝代：明
体裁：七言绝句

钟磬声中岁月过，青春依旧满烟萝。不知陌上閒车马，可似空林白日多。
春日送周菊人都谏内擢假归
作者：龚鼎孳
朝代：明
体裁：七言律诗

黄阁犹悬献纳名，仙盘月已映金茎。花连昼锦春江丽，心傍宵衣午夜清。强项汉廷偏遇主，息肩海国正销兵。勿因薪积耽休汝，朝论于今急太平。
春明寄忆 其一 薄倖
作者：龚鼎孳
朝代：明
体裁：词

粉城春市。系马惯、谁家荡子。别袖意、菱花偷见，蓦地锦帘千里。照小窗、双蒂银蟾，深怜密唤曾如此。有腻玉轻钩，翠云浓绕，芳梦黏人难起。数不尽、同心咒，休算作、冶游驱使。怕金铃声瘦，青骢天远，倚楼肠断斜阳里。晚香横几。对真真、暗嘱情场，不负鸾钗紫。鸳裯凤绶，端值龙沙一死。
春明寄忆 其三 风流子
作者：龚鼎孳
朝代：明
体裁：词

相思明月社，推桃叶、一代水边楼。忆黛比岫遥，花和人瘦，玉围屈戍，珠写箜篌。销魂别、泪如巫峡雨，心逐广陵舟。乳燕幕开，锦笺难托，蜜蜂房闭，香粉都收。红窗携纤手，双双把鸳盟，订在新秋。只道霎时金屋，管甚閒愁。怅霞生绮陌，谁家弄笛，露凉小苑，何处藏钩。七夕看看过了，梦见还羞。
春明寄忆 其二 好事近
作者：龚鼎孳
朝代：明
体裁：词

走马到章台，闲却绿窗眉笔。记得回头低唤，怨柳梢斜日。倚栏今夕卜归鸿，管取蛛丝吉。好梦也须珍重，意中缘难必。
春星亭同秋岳夜集用少陵韵十首·其一
作者：龚鼎孳
朝代：明
体裁：五言律诗

日南圭景异，春色早星桥。客到浮金碗，灯晴动碧霄。关河头对白，花月隐堪招。不惜为欢永，吴天玉漏遥。
春星亭同秋岳夜集用少陵韵十首·其七
作者：龚鼎孳
朝代：明
体裁：五言律诗

炬密繁林合，斋虚散帙香。檐花沾雾细，海月涌杯凉。晚操坚炎峤，穷游狭退藏。文澜曹植阔，题破万山苍。
春星亭同秋岳夜集用少陵韵十首·其三
作者：龚鼎孳
朝代：明
体裁：五言律诗

到日芳林晓，红襦失荔支。老堪驱瘴岭，愁忽洗春池。啸咏阴何得，乾坤李杜知。苍苍台上柏，枝干雪霜披。
春星亭同秋岳夜集用少陵韵十首·其九
作者：龚鼎孳
朝代：明
体裁：五言律诗

一壑秋水净，临流割紫云。载归南海月，不累北山文。铜墨蛮天杂，征徭战血分。长沙沾洒极，彩笔共缤纷。
春星亭同秋岳夜集用少陵韵十首·其二
作者：龚鼎孳
朝代：明
体裁：五言律诗

急鼓喧军幕，朱弦彻曙清。世凭歌匪虎，身竟许闻莺。春市江梅篴，离筵锦带羹。望中香草绿，真送马蹄行。
春星亭同秋岳夜集用少陵韵十首·其五
作者：龚鼎孳
朝代：明
体裁：五言律诗

昨夜鹅笙暖，晴云拂槛开。过冬添碧树，移烛吐青梅。榻为孤篷下，槎经万里来。入林多逸客，烟雾迥苍苔。
春星亭同秋岳夜集用少陵韵十首·其八
作者：龚鼎孳
朝代：明
体裁：五言律诗

偶来中散驾，狂并习家池。素赏谐衿带，缁尘浣羃䍦。且谋三径约，閒看五陵儿。游事应钩党，千峰步屧随。
春星亭同秋岳夜集用少陵韵十首·其六
作者：龚鼎孳
朝代：明
体裁：五言律诗

南荒迁谪路，兴适亦云泉。兵气回铜柱，山霞绚木棉。蛮姬宵奏鼓，官水晓论钱。只自清贫好，生涯饱涉川。
春星亭同秋岳夜集用少陵韵十首·其十
作者：龚鼎孳
朝代：明
体裁：五言律诗

玉箫高会歇，留响尚羊何。欲别海云暮，到江垂柳多。风烟铜鼓路，岁月唾壶歌。迢递明星下，难忘被酒过。
春星亭同秋岳夜集用少陵韵十首·其四
作者：龚鼎孳
朝代：明
体裁：五言律诗

金甲高城拥，薇堂秀一花。帘开深燕雀，海近幻龙蛇。去国才偏健，怀乡酒不赊。浦珠惭趿履，烂醉信陵家。
春昼小饮寓楼同清瑟石疏分韵
作者：龚鼎孳
朝代：明
体裁：七言律诗

长日薰香拨凤弦，楼高愁到哭花鹃。孔樽杂坐人千仞，潘鬓深栖老一年。莺过六朝啼似梦，草将十里碧如烟。凭阑何限苍茫意，故托伤春一泫然。
春暮集青藤馆送大隐先生·其一
作者：龚鼎孳
朝代：明
体裁：五言律诗

数过藤阴下，离筵驻落晖。国门耆旧少，宦辙盛名非。万事销安枕，群峰问拂衣。登临花满眼，可似帝城飞。
春暮集青藤馆送大隐先生·其七
作者：龚鼎孳
朝代：明
体裁：五言律诗

旧日枢廷略，时危急大名。仓皇孤掌箸，缟素两河兵。道岂云霄拙，心容汗简明。苏门还过计，款款劝归耕。
春暮集青藤馆送大隐先生·其三
作者：龚鼎孳
朝代：明
体裁：五言律诗

博物徵龙鲊，论交到雀罗。朗吟松月落，微雨寺花过。爱客原情性，栖心只涧阿。孤寒纷堕泪，入雒更如何。
春暮集青藤馆送大隐先生·其二
作者：龚鼎孳
朝代：明
体裁：五言律诗

隔岁轺车入，青骊忽漫催。飞沈须任运，君相总怜才。有敕传诗稿，无辞拒酒杯。一麾千载得，真自感风雷。
春暮集青藤馆送大隐先生·其五
作者：龚鼎孳
朝代：明
体裁：五言律诗

芗村兼药谷，游兴几回深。美箭还衣石，苍猿不出林。三都黄帝嶂，五岳赤松心。试击西台竹，悲风飒远岑。
春暮集青藤馆送大隐先生·其八
作者：龚鼎孳
朝代：明
体裁：五言律诗

不敢称同病，怜予失路偏。梦回高阁后，人散杏花前。放斥恩原重，浮沈计屡迁。预期归衮日，代乞五湖船。
春暮集青藤馆送大隐先生·其六
作者：龚鼎孳
朝代：明
体裁：五言律诗

谢朓青山地，高秋战角呼。即今江草碧，犹过戍旗无。锁钥天门树，茶桑军市租。幸因烽火暇，闭阁礼生徒。
春暮集青藤馆送大隐先生·其四
作者：龚鼎孳
朝代：明
体裁：五言律诗

问讯西泠柳，繁条拂玉鞍。白苏留胜事，山水限高官。孤客维舟夜，江城把烛看。富春烟浪好，曲曲接新安。
昭君怨 其一 赋牡丹用刘后村韵
作者：龚鼎孳
朝代：明

依旧红笺绿谱。褪下春风一步。国色便欺花。也怜他。小雨雕栏曲圃。后夜冰蟾玉兔。花底唱梁州。叠成愁。
昭君怨 其二 赋本题
作者：龚鼎孳
朝代：明

玉笛黄沙风韵。弹乱琵琶旧本。谁负入宫妃。是峨眉。埋没画图睹面。青冢芳魂谁见。绿鬓不禁吹。塞云飞。
昭君怨·赋本题
作者：龚鼎孳
朝代：明
体裁：词

玉笛黄沙风韵。弹乱琵琶旧本。谁负入宫妃。是蛾眉。埋没画图觌面。青冢芳魂谁见。绿鬓不禁吹。塞云飞。
昭君怨·赋牡丹用刘后村韵
作者：龚鼎孳
朝代：明

依旧红笺绿谱。褪下春风一步。国色便欺花。也怜他。小雨雕栏曲圃。后夜冰蟾玉兔。花底唱梁州。叠成愁。玉笛黄沙风韵。弹乱琵琶旧本。谁负入宫妃。是峨眉。埋没画图睹面。青冢芳魂谁见。绿鬓不禁吹。塞云飞。
昭君怨·赋牡丹，用刘后村韵
作者：龚鼎孳
朝代：明
体裁：词

依旧红笺绿谱。褪下春风一步。国色便欺花。也怜他。小雨雕栏曲圃。后夜冰蟾银兔。花底唱梁州。叠成愁。
昭庆兰若看牡丹
作者：龚鼎孳
朝代：明
体裁：七言律诗

寺对西湖湖水明，入门与客听啼莺。短棚荒砌春阴合，浅白轻红午态生。万囤鼓鼙天宝泪，十年烟草雒阳城。风前进酒休辞醉，故里花开又盛兵。
晓发万安口号·其一
作者：龚鼎孳
朝代：明
体裁：七言绝句

江风袅袅动晴沙，日出空城草树斜。山影到杯愁暂遣，今朝无虎有梅花。
晓发万安口号·其七
作者：龚鼎孳
朝代：明
体裁：七言绝句

处处梅花傍客舟，堠亭老树倚岩浮。谁传鸣炮空山去，惊起眠沙数点鸥。
晓发万安口号·其三
作者：龚鼎孳
朝代：明
体裁：七言绝句

千崖霜洗薜萝青，乱壑回流拥翠屏。地瘦江鱼聊入馔，殢人终胜五侯鲭。
晓发万安口号·其九
作者：龚鼎孳
朝代：明
体裁：七言绝句

立石波心几尺强，崚嶒更向地中藏。高蹲虎豹真须避，暗捲鱼龙岂易防。
晓发万安口号·其二
作者：龚鼎孳
朝代：明
体裁：七言绝句

惶恐滩前叠嶂奇，寒香一树更垂垂。径须冒险探梅去，夜半都亭拥黛时。
晓发万安口号·其五
作者：龚鼎孳
朝代：明
体裁：七言绝句

长年捩柁果疑神，石转帆回技绝伦。过眼风波堪袖手，人间大有弄舟人。
晓发万安口号·其八
作者：龚鼎孳
朝代：明
体裁：七言绝句

黑云阵压郁孤台，鼓罢军声万壑哀。不信楼船过峡石，横江铁锁一时开。
晓发万安口号·其六
作者：龚鼎孳
朝代：明
体裁：七言绝句

侧柁欹篷崄巇多，青天安稳羡渔蓑。嵯峨紫阁黄扉里，可有惊滩枕上过。
晓发万安口号·其十
作者：龚鼎孳
朝代：明
体裁：七言绝句

急流喷沫斗雷霆，险过江平响亦停。任说波涛千万叠，能移孤嶂补天青。
晓发万安口号·其四
作者：龚鼎孳
朝代：明
体裁：七言绝句

倚剑高歌行路难，乘风只作壮游看。三台周历非吾事，一日须过十八滩。
晓发濠梁车中言怀·其一
作者：龚鼎孳
朝代：明
体裁：五言律诗

淮水东流去，青山送客归。遥天明独鸟，晴日改征衣。草映村帘绿，花经社鼓飞。连宵凉露下，朝市语全稀。
晓发濠梁车中言怀·其三
作者：龚鼎孳
朝代：明
体裁：五言律诗

一曲一方塘，延缘荻苇长。陇宽知犊健，波定信鸥忘。野箔蚕眠过，人家麦粥香。苍然平楚画，随意点山庄。
晓发濠梁车中言怀·其二
作者：龚鼎孳
朝代：明
体裁：五言律诗

北来尘十丈，此地净飞沙。石路连山滑，茅檐带树斜。心枯甘草木，岁往急桑麻。饱识劳薪味，吾生亦有家。
晓发濠梁车中言怀·其四
作者：龚鼎孳
朝代：明
体裁：五言律诗

逝矣真堪惜，归与行且休。病应扶药圃，贫亦乞瓜丘。簟冷垂虹雨，门开射鸭秋。得閒身竟足，敢望减征求。
晓发象口杂纪·其一
作者：龚鼎孳
朝代：明
体裁：五言律诗

峡逼苍山出，张帆数倚滩。路偏风日定，沙涨水云宽。残堠惊烟断，孤钲斗石寒。饱闻豺虎窟，指点过群峦。
晓发象口杂纪·其三
作者：龚鼎孳
朝代：明
体裁：五言律诗

短岫累累接，侵舟翠已平。熟知回渚险，犹及午烟晴。草树封樵径，鱼龙散橹声。当时填海客，铁甲莽连营。
晓发象口杂纪·其二
作者：龚鼎孳
朝代：明
体裁：五言律诗

百丈牵频断，安流坐卧违。摐金知虎落，涉水悯鹑衣。群盗荒江大，浮踪白日微。经过乌鹊地，巢破正翻飞。
晓发象口杂纪·其四
作者：龚鼎孳
朝代：明
体裁：五言律诗

戍楼江步出，鳄浪即须愁。时事轻青犊，吾生小白鸥。乱深怀土少，邑俭算缗稠。群吏疲郊垒，应关上相忧。
晓行有感同遂初作
作者：龚鼎孳
朝代：明
体裁：七言律诗

过雨疏星滴露盘，马嘶人影凤楼寒。宫烟拂树栖鸦动，辇路经秋碧草残。何限新蒲森太液，有情流水咽桑乾。柏梁门巷罘罳月，骑省愁多只耐看。
晓过市汊
作者：龚鼎孳
朝代：明
体裁：五言律诗

皛皛沙浮日，滔滔浪拍舟。晴烟欢水市，风濑忖孤游。酒罢江楼远，帆移戍鼓流。严程兼岁晚，梅讯忆西洲。
晓过钓鱼台
作者：龚鼎孳
朝代：明
体裁：五言律诗

乱石如残堞，临流峙此台。雾笼群树小，帆对万山开。回合追严濑，青苍到酒杯。信知垂钓稳，风雨坐莓苔。
晚发泰和
作者：龚鼎孳
朝代：明
体裁：五言律诗

又对孤笳月，城边急桨开。兵藏留箭镞，春断问亭台。万事同乾瓮，残程渐早梅。曲江金络马，流涕几荒莱。
晚抵三水
作者：龚鼎孳
朝代：明
体裁：五言律诗

港密残阳敛，兵声起泬寥。大星斜带岸，悬水逆吞潮。望县稀灯出，惊心觉路饶。滔滔腥浪接，海气暖鱼苗。
晚步城隅同朱遂初作
作者：龚鼎孳
朝代：明
体裁：七言律诗

万事灰心哭已吞，孤城风物正销魂。天涯客自闻羌笛，故老身曾阅汉恩。落日楼台馀野草，中原鼓角易黄昏。朔风南雁无消息，肠断归鸦绕暮村。
晚泊欲登观音岩不得·其一
作者：龚鼎孳
朝代：明
体裁：五言律诗

不有千重嶂，能停万里舟。衔杯堪信宿，秉烛阻行游。林气烧山白，江星入雾流。探源惊壁立，先共短筇谋。
晚泊欲登观音岩不得·其二
作者：龚鼎孳
朝代：明
体裁：五言律诗

旧说悬崖异，真攀曲磴高。过云低碧汉，垂绠险丝毫。径仄看天转，楼孤俯涧牢。抱珠龙正睡，惊起蹴层涛。
晚泊荒洲用李献吉冬至饮刘氏庄园韵
作者：龚鼎孳
朝代：明
体裁：五言排律

星连荒渚白，岸转暮帆纡。旅色摇蓬烛，乡心老碧芜。夜渔依火出，秋雁逼天孤。风日愁双桨，行藏足五湖。旗亭人易散，彭泽酒难呼。麇鹿疑踪迹，凫鸥狎道途。月微寒藻见，霜近夏虫徂。有恨悲啼切，难消病骨苏。短歌埋肮脏，长剑失伊吾。万事萧条后，崎岖悔壮夫。
晚秋夜行宿凤城观
作者：龚鼎孳
朝代：明
体裁：五言律诗

宵火明霜路，劳人命不犹。烟舆全载梦，风袂最惊秋。寒吠篱三径，荒蛩叶一丘。萧然僧是客，又向佛龛留。
晚霁将抵吉水·其一
作者：龚鼎孳
朝代：明
体裁：五言律诗

苍烟浮嶂去，危石激湍鸣。万态纷空阔，孤舟费送迎。树拖青壁暗，日射白波明。胜地谐幽赏，飘飘忘远征。
晚霁将抵吉水·其二
作者：龚鼎孳
朝代：明
体裁：五言律诗

江国繁霞媚，金波绚晚潭。浅深峰故叠，天水碧相含。过鸟高云没，潜蛟绝壑耽。探奇聊物外，不敢劝朝簪。
暮春同于皇园次赋白牡丹
作者：龚鼎孳
朝代：明
体裁：七言绝句

笙歌吹彻百花丛，人立瑶台送晚风。国色应怜青帝改，玉盘憔悴月明中。
暮春同徐元叹游支硎
作者：龚鼎孳
朝代：明
体裁：七言律诗

轻帆过雨指花宫，一水沿缘薜荔通。地接支公挥麈近，人逢徐稚入林同。春波笛细眠鸥外，芳树灯寒晚磬中。诗酒敢言驱使健，他时邻并许山翁。
暮春感兴十首和秋岳燕京杂咏·其一
作者：龚鼎孳
朝代：明
体裁：五言律诗

湖海安飘泊，神伤雒下来。世能轻玉案，吾肯负金罍。燕市三更筑，吴云万里台。闭门春事过，曾羡百花开。
暮春感兴十首和秋岳燕京杂咏·其七
作者：龚鼎孳
朝代：明
体裁：五言律诗

石磴藤萝合，繁香捲暮灯。琴樽谐独寤，綦缟得良朋。茶绿春江雨，莼寒碧涧冰。云霄风景隔，滚滚让先登。
暮春感兴十首和秋岳燕京杂咏·其三
作者：龚鼎孳
朝代：明
体裁：五言律诗

京国簪难盍，蓬蒿枕易高。自能销岁月，不暇恨风涛。吾世功名薄，群公网罟劳。浊醪愁对遣，随意点霜毫。
暮春感兴十首和秋岳燕京杂咏·其九
作者：龚鼎孳
朝代：明
体裁：五言律诗

种树兼锄药，柴门生事优。鸡栖无稼圃，龙战尚军州。计向青云左，情先碧草秋。五侯钟鼓罢，玉笛正当楼。
暮春感兴十首和秋岳燕京杂咏·其二
作者：龚鼎孳
朝代：明
体裁：五言律诗

风尘仍避地，坎壈岂逃名。白日饥金马，深春乱早莺。世情谙更懒，归计拙相成。廓落柴荆外，黄羊下古城。
暮春感兴十首和秋岳燕京杂咏·其五
作者：龚鼎孳
朝代：明
体裁：五言律诗

玉塞鸣笳歇，风云满蓟州。客嘲扬子宅，兴尽剡溪舟。鸡肋工何补，鸥波冷自浮。芳兰持欲赠，无地结绸缪。
暮春感兴十首和秋岳燕京杂咏·其八
作者：龚鼎孳
朝代：明
体裁：五言律诗

庭空薪自积，春至柳仍枯。他日风烟改，应知雨雪孤。蛾眉残自哂，龙性老难诬。胶漆诸伊吕，商量恕野夫。
暮春感兴十首和秋岳燕京杂咏·其六
作者：龚鼎孳
朝代：明
体裁：五言律诗

天壤悲歌客，年年怨独醒。同心稀旧雨，远梦系新亭。防俗头应白，摊书烛倍青。北山书信到，丛桂欲凋零。
暮春感兴十首和秋岳燕京杂咏·其十
作者：龚鼎孳
朝代：明
体裁：五言律诗

班固宾犹戏，长沙客竟迁。鹔鹴暄日解，鹦鹉伏机偏。承露迷金掌，眠云忆玉泉。眼中裘马客，春兴太翩然。
暮春感兴十首和秋岳燕京杂咏·其四
作者：龚鼎孳
朝代：明
体裁：五言律诗

往往埋孤愤，悠悠饱贱贫。倦看朱户月，老愧碧山人。猿鹤疑何事，薋葹各有春。林中箕踞久，閒杀白纶巾。
暮春集子唯园亭酬赠·其一
作者：龚鼎孳
朝代：明
体裁：七言律诗

相逢何意落花边，不记曾经天宝年。江左衣冠同逝水，旧家亭沼尚平泉。子云榻已横玄草，摩诘诗能贮辋川。金粟再来香作国，隔墙风度瓦官莲。
暮春集子唯园亭酬赠·其三
作者：龚鼎孳
朝代：明
体裁：七言律诗

河山已邈泪痕新，难忘新丰旧贱贫。玉镜有丝牵月窟，冰瞳剪水向风尘。敢云吾道千秋合，竟许交情两世亲。失路感恩悲喜集，扁舟载得一心人。
暮春集子唯园亭酬赠·其二
作者：龚鼎孳
朝代：明
体裁：七言律诗

南国才名比夜光，西园灯火照飞觞。桃根我欲题花隐，竹下君当恕酒狂。爱客尽开云母馆，饯春自领露华妆。深林过雨游丝静，想像虚堂五月凉。
暮秋送冷心棻之蜀中·其一
作者：龚鼎孳
朝代：明
体裁：七言律诗

西陵烟柳对衔杯，伐鼓横箫画舸回。几日秋风分玉佩，同时客难满金台。天晴雕鹗云中出，峡险鱼龙战后开。击筑五陵花月散，悬知麟阁倚邹枚。
暮秋送冷心棻之蜀中·其二
作者：龚鼎孳
朝代：明
体裁：七言律诗

年年走马自长楸，斜日珠鞭傲五侯。挟瑟每闻过赵李，开樽频许对应刘。穷交握手同青眼，后夜论心到白头。关陇风烟黄鹄散，那堪挥泪解吴钩。
曲江感述·其一
作者：龚鼎孳
朝代：明
体裁：七言绝句

鼙鼓渔阳早见难，录成金鉴九霄看。当时偃月堂何在，风度楼争岭雪寒。
曲江感述·其二
作者：龚鼎孳
朝代：明
体裁：七言绝句

风采楼平风度楼，名贤谏劄已千秋。何人当国偏钩党，庆历人才一网收。
曲江道中看山·其一
作者：龚鼎孳
朝代：明
体裁：五言律诗

群峭横斜遍，乘波枕上看。陡惊天柱拔，森逼瘴烟寒。钟釜县苔古，锋棱劈汉宽。苍苍海日近，应有毒龙盘。
曲江道中看山·其二
作者：龚鼎孳
朝代：明
体裁：五言律诗

两岸衔青峤，中流吐一舟。云涛翻翠壁，砂气绣丹楼。雕鹘全低翼，豺狼敢犯幽。残生鸥梦里，头白渐知休。
曹次岳吴子远各以绘事见示索题二首 其一 赠次岳
作者：龚鼎孳
朝代：明
体裁：七言绝句

苍山红树一桥横，独倚空亭水石清。举似幽人应不识，东华尘土是何情。
曹次岳吴子远各以绘事见示索题二首 其二 赠子远
作者：龚鼎孳
朝代：明
体裁：七言绝句

霜催朔雁过桑乾，燕市披裘暮雪寒。江上数峰苍翠极，如何只作画图看。
曹良野返虎林以中翰忤政府罢官
作者：龚鼎孳
朝代：明
体裁：七言律诗

高城风笛驻斜晖，惜别心随朔雁飞。谁遣璧人回棹急，最怜文酒对花稀。青山到处容歌啸，黄阁于今有是非。丛桂那能耽早岁，金闺消息到渔矶。
曹门杨节妇五十寿
作者：龚鼎孳
朝代：明
体裁：七言律诗

瑞霭金庭宝婺笼，双称节孝总堪风。关西有教留彤管，史传能脩重汉宫。豆蔻胎奇曾奉雉，柏舟泪尽自和熊。堂前萱草凌霜雪，始满筵开晓日融。
月下把烛看樱桃花
作者：龚鼎孳
朝代：明
体裁：七言绝句

三月三日春已暮，二十四番花信憨。一夜香风吹玉雪，碧阑干畔是江南。
月夜虎林与善持君言别
作者：龚鼎孳
朝代：明
体裁：五言律诗

风雪寒江路，轻帆信转蓬。月晴灯火外，人老别离中。啼笑怜娇女，艰难倚角弓。玉台梅事早，春报绿樽同。
月夜行琉璃厂即事
作者：龚鼎孳
朝代：明
体裁：五言律诗

雪霁巾车夕，孤游兴易乘。天痕低老树，霜色淡残灯。醒酒寒鸦乱，冲风败絮能。江东携杖路，花事已层层。
有触·其一
作者：龚鼎孳
朝代：明
体裁：五言律诗

但许称同病，悲怜意不生。世甘疑狗监，吾敢负鸥盟。罪为蘅荃受，心因魑魅明。看人颜色久，无谤合逃名。
有触·其三
作者：龚鼎孳
朝代：明
体裁：五言律诗

京华冠盖地，谁分赋甘泉。荐祢明孤赏，依刘学苟全。有文原可隐，解妒似犹怜。欲诉连城价，含辞不敢前。
有触·其二
作者：龚鼎孳
朝代：明
体裁：五言律诗

逝水悲生事，凌云梦已无。入宫怜较晚，按剑事全殊。风捲囊琴市，天穷督亢图。火攻真下策，容易说吞吴。
有触·其四
作者：龚鼎孳
朝代：明
体裁：五言律诗

爨桐何不可，失计遇中郎。衰凤馀三叹，冥鸿自八荒。礼方忧性灭，人苦怨才长。已惜遭逢晚，锄兰岂足伤。
有闻
作者：龚鼎孳
朝代：明
体裁：七言律诗

万口同喑此一时，孤臣心敢望天知。相怜鲍管愚难及，并作膺滂死不辞。丹槛雷霆回草木，党碑风雨护蛟螭。丝纶高阁多黄发，缓带鸣珂自委蛇。
望夫山口号
作者：龚鼎孳
朝代：明
体裁：七言绝句

西陵风雪黯朱颜，花绕高楼客未还。凭仗岭鸿深寄语，春帆已过望夫山。
望李懋明先生墓道
作者：龚鼎孳
朝代：明
体裁：五言律诗

石马悲风起，人言有道阡。厦倾虹化日，城烬鹤归年。黄发衣冠古，清流板荡传。凄凄巾帼泪，空洒晓山前。
望江南/忆江南·其三
作者：龚鼎孳
朝代：明

名士会，共泛缕金芽。棋局从谁翻黑白，文章空自绚云霞。庾信已无家。佳节到，闲日好邀遮。荆楚岁时多感慨，秦淮灯火最繁华。风物故园赊。
望江南/忆江南·其三
作者：龚鼎孳
朝代：明

名士会，共泛缕金芽。棋局从谁翻黑白，文章空自绚云霞。庾信已无家。佳节到，闲日好邀遮。荆楚岁时多感慨，秦淮灯火最繁华。风物故园赊。苔影绿，宫雨长槐芽。双燕也知翻玉树，一杯还许泛流霞。醉处且为家。榴蕊艳，狂眼绛云遮。系梦管箫新殿脚，恼人风露旧宣华。明日恨先赊。
望江南·又戏和秋岳
作者：龚鼎孳
朝代：明
体裁：词

华灯畔，春眼溜微波。小阁名香笼绣带，画帘人影似轻罗。妙处不须多。痴蛱蝶，生就绕纤蛾。玉碾蟾蜍天上梦，风怜翡翠座中歌。多事忆鸾靴。
望海潮·同前
作者：龚鼎孳
朝代：明
体裁：词

江山如此，年华依旧，分明又度春宵。银鸭吐香，莲铜滴月，朱栏瘦拂长条。閒倚玉屏腰。见鬓云送懒，罗袜藏娇。怕被花窥，一天风露近蓝桥。幽情惯是无聊。记青绫宠爱，红砑丰标。隋苑莺残，吴宫叶冷，苍茫昨日今朝。清梦转迢迢。望碧天草色，烟雨凄遥。无计留春，泪丝偷印美人蕉。
望海潮·同前
作者：龚鼎孳
朝代：明

江山如此，年华依旧，分明又度春宵。银鸭吐香，莲铜滴月，朱栏瘦拂长条。闲倚玉屏腰。见鬓云送懒，罗袜藏娇怕被花窥，一天风露近蓝桥。幽情惯是无聊。记青绫宠爱，红砑丰标。隋苑莺残，吴宫叶冷，苍茫昨日今朝。清梦转迢迢。望碧天草色，烟雨凄遥。无计留春，泪丝偷印美人蕉。
望海潮·过钱武肃王祠用秋岳坐黄鹤楼吊孙吴韵
作者：龚鼎孳
朝代：明

银涛喧鼓，铜牙披韔，雄开王气之先。虎步凤峦，鹰扬蜃国，登时拥上凌烟。冠剑锦山传。有金符玉册，踵武英贤。吴越高门，尉佗台接鹧鸪前。千秋舞榭歌筵。赖麾江指海，勇敌秦鞭余耳韩彭，纷纷灰烬，曾闻伟伐岿然。风景逐时迁。顿鼍潮息浙，艮岳输燕。公等无如空言，南渡是何年。
望海潮·过钱武肃王祠，用秋岳坐黄鹤楼吊孙吴韵
作者：龚鼎孳
朝代：明
体裁：词

银涛喧鼓，铜牙披韔，雄开王气之先。虎步凤峦，鹰扬蜃国，登时拥上凌烟。冠剑锦山传。有金符玉册，踵武英贤。吴越高门，尉陀台接鹧鸪前。千秋舞榭歌筵。赖麾江指海，勇敌秦鞭。馀耳韩彭，纷纷灰烬，曾闻伟伐岿然。风景逐时迁。顿鼍潮息浙，艮岳输燕。公等无如，空言南渡是何年。
望玄坛观
作者：龚鼎孳
朝代：明
体裁：七言律诗

十载江山戎马后，高车绛节亦难安。丹霞想像曾飞阁，翠岭岧峣只古坛。瑶草金芝何寂寞，哀湍怪石故阴寒。时清更拟层楼出，天北浮云拂袖看。
望龟峰
作者：龚鼎孳
朝代：明
体裁：七言律诗

江岭云荒积翠稀，尽依三十二峰归。因贪暇日推篷卧，又见群峦落照微。四面漾波开碧镜，半天飞雾捲征衣。何时绝顶临烟舸，扶曳支筇兴岂违。
木兰花慢·和雪堂先生感怀
作者：龚鼎孳
朝代：明
体裁：词

镜中肠断绝，愁万种、不分明。正柳忆乌啼，云迷马角，惆怅前生。东风恰吹恨到，又酸酸楚楚两眉横。怪底檐花如雨，杜鹃长是吞声。昭阳粉黛记将迎。翠袖五铢轻。忽凄管催霜，繁笳沸月，好梦难成。休言画工妆点，便浅啼微笑也心惊。惭愧红尘断梗，负他碧涧香羹。
朱小晋侍御出视茶马
作者：龚鼎孳
朝代：明
体裁：七言律诗

绣衣白笔五云边，共羡朱游抗疏年。十渐昌言县日月，二东民力保戈鋋。花骢又见临西极，宛马行知遍酒泉。尚有治安资大计，凿空无事学张骞。
朱遂初谒告得请和袁凫公韵为赠
作者：龚鼎孳
朝代：明
体裁：七言律诗

男儿失意不成名，肯复随人畏路行。分作海鸥还怒色，可怜衰凤竟虚生。尽呼妻子趋吴舸，不信公卿厌越声。絮帽小床君自足，孤吟愁绝庾兰成。
李云田将出都门命赋老荡子失意行檃括其意为长歌赠别
作者：龚鼎孳
朝代：明
体裁：古风

李生执手长安道，言与嘉禾侍郎好。大篇短咏盈卷轴，恨不携来慰枯槁。侍郎文采妙天下，五年不见令人老。日南灯火端江舸，春星吐杯峡石倒。别来宾客盛西园，绿苔綦履迹难扫。肯为李生作长句，此意殷勤胜赠缟。那将好语弃空山，酌酒劝君向君恼。李生含笑不嗔怒，天下何人独绣虎。英雄孤与使君耳，为我楚歌我楚舞。一自海内鸣金铁，满眼箭镞非吾土。颓墙败瓦压书卷，美人俊物埋军鼓。白日行歌饭不足，饥鼠走案尘生釜。大雅沦亡老辈尽，痛哭秋山捲风雨。橡栗无多苦茝涩，晨进园官暮老圃。冰雪乾坤一草堂，珠敦玉槃谁敢侮。沅湘香草屈宋人，披剪荆棘立军府。陇西自是飞将军，讵与程尉刁斗伍。我读君诗惊苍莽，湖海风神何浩荡。坐君楼上我床下，心折韩彭归芒砀。古今怜才亦有数，依稀沈约与任昉。辎軿击轊无此客，郊居雌霓空流赏。自言平生有奇癖，楚宫微辞东山屐。修蛾曼鬋纷情性，罗袖玉钗遍芗泽。何人一曲歌懊侬，双宿双飞转乖隔。相怜桃叶楫曾迎，未聘茂陵头顿白。握发何缘放刀仗，掀髯枉自森矛戟。曲阳飞书易悲忾，始兴短辕太驱迫。长啸出门稀荡子，人生贵行胸臆尔。六代烟花翡翠楼，五陵裘马琵琶市。失意翻成得意游，赵女吴娥任作使。生不神仙不将相，七尺无聊许情死。阮家好女正当垆，幼舆玉梭甘折齿。从知空谷有佳人，能悦倾城即名士。夜来上书阊阖下，行卷焚烧席帽卸。荡子幻作老诸生，今日麻鞋始告罢。一鞭杨柳雁门西，十千残醉新丰舍。长安少年项领成，不逢其喜宁逢骂。虞卿信陵度外事，举似今人应怪诧。独有廷尉能留客，结袜非关昵姻娅。即今四海称诗人，往往飘零满中野。琅琊客死杜陵饿，颍川病骨无一把。萧萧寒铁梁鸿庑，湘水啼猿泪交写。吴障人虚负郭田，南徐潮咽连江马。秋风哀笛更愁闻，纵横血染长干赭。已知买隐无丘壑，难遣违心学聋哑。不如归去蓬蒿侧，发愤读书兼酒色。因风更语曹侍郎，日日登临苦相忆。
李子葱佩返上谷兼柬陈蔼公
作者：龚鼎孳
朝代：明
体裁：七言律诗

每从文苑识青箱，两叶论交风义长。白首閒扉惭旧雨，清门才子羡高阳。早秋易水吟残筑，诸父乌衣薄紫囊。归到登楼烦问讯，故人湖海意难忘。
李山颜归槜李兼柬秋岳
作者：龚鼎孳
朝代：明
体裁：七言律诗

孤柯雪霰久萧疏，步屧幽人慰索居。正爱醉吟秋共被，却怜灯火夜裁书。高城急雨催征雁，柔橹残荷傍戏鱼。归到若逢曹子建，愿依甪里结吾庐。
李望石侍御招集池亭放舟同玉虬作·其一
作者：龚鼎孳
朝代：明
体裁：五言律诗

临流移锦席，馆宇漾遥层。风拗随船柳，天围隔岸灯。人家纷翠霭，朝市此空澄。歌罢呼明月，重来一醉能。
李望石侍御招集池亭放舟同玉虬作·其二
作者：龚鼎孳
朝代：明
体裁：五言律诗

地僻閒骢马，波宽纵白鸥。四邻俱在水，一夜独知秋。仙舫龙门得，乡心蟹舍浮。诸方灾眚定，丝竹一消愁。
李梅公少司马返八宝·其一
作者：龚鼎孳
朝代：明
体裁：七言律诗

才驾锋车又赋归，青山未冷薜藤衣。道甘难进宜江海，天护馀生且蕨薇。赐沐渐空神虎仗，浮家未卜钓鱼矶。扁舟稳趁桃花涨，河上新巢乳燕飞。
李梅公少司马返八宝·其三
作者：龚鼎孳
朝代：明
体裁：七言律诗

云罗威凤事雏平，黄鹄参差万里情。几道军书喧绝徼，一时棋墅负苍生。世当乱后难丘壑，名重清流胜甲兵。天际星槎暂容与，眼中逐客已承明。
李梅公少司马返八宝·其二
作者：龚鼎孳
朝代：明
体裁：七言律诗

折柳频销渭雨魂，十年烽火共云门。孤心落日能相忆，往事深灯不易论。御李有情堪白首，攀嵇何地续青樽。南州师友平生重，欲别重陈仗剑言。
李梅公少司马返八宝·其四
作者：龚鼎孳
朝代：明
体裁：七言律诗

玉案凝香咏四愁，金堤明月接邗沟。难堪芳草凄仍绿，一望浮云鬓自秋。砚染镜台春雪净，门临虾菜晚潮收。宵衣宣室方前席，勿渭神仙勇急流。
李素臣还八宝
作者：龚鼎孳
朝代：明
体裁：七言律诗

白雁青霜客思孤，扁舟秋兴满江湖。书成北阙怜文似，归及东篱聚酒徒。三府伫闻徵孝秀，一囊吾自逊侏儒。乘春挟策平津阁，犹识狂奴故态无。
李退庵通政招集秋舫雨中即事
作者：龚鼎孳
朝代：明
体裁：七言律诗

曾看雪里桃花放，几日檐阴绿遂稠。露叶田田齐出水，风槐飒飒欲生秋。开樽乡国同今雨，种树飘零感旧游。还爱洞庭斋舫净，隐囊棋局足淹留。
李长白参藩使竣出都
作者：龚鼎孳
朝代：明
体裁：五言律诗

旧日西台杰，霜生谏草寒。江湖应春雨，骢马出云端。伏枕情难别，登车人再欢。归来仙掌月，犹作近天看。
杏花天·其四
作者：龚鼎孳
朝代：明

嫣香院落莲钉扣。有结阵都梁弹袖。浓丝丽玉春风守。团定蓉屏粉肉。搓花瓣做成清昼。度一刻翻愁不又。今生誓作当门柳。睡软妆楼左右。
杏花天·送春前一日湖上放舟即事，用史邦卿韵
作者：龚鼎孳
朝代：明
体裁：词

紫兰香重围清粉。倩柳线、弹开酒晕。明蟾恰与珠楼近。行到红桥又隐。湖山放、浩歌狂饮。呆宋玉、逢花懒问。春风不管罗衫恨。明日流莺欲尽。
杏花天·送春前一日湖上泛舟即事用史邦卿韵
作者：龚鼎孳
朝代：明

紫兰香重围清粉。倩柳弹开酒晕。明蟾恰与珠楼近。行到红桥又隐。湖山放浩歌狂饮。呆宋玉逢花懒问。春风不管罗衫恨。明日流莺欲尽。
杏花天·题钱舜举画华清上马图
作者：龚鼎孳
朝代：明
体裁：词

海棠醉骂东风懒。兜不上、行云一片。沉香弦索催春晚。珍重紫骝翠扇。问鼙鼓、马嵬惊散。偏好杀、三郎不管。名花总入伤心传。怕对锦袿玉面。
杏花天·题钱舜举画华清上马图
作者：龚鼎孳
朝代：明

海棠醉骂东风懒。兜不上行云一片。沉香弦索催春晚。珍重紫骝翠扇。问鼙鼓马嵬惊散。偏好杀三郎不管。名花总入伤心传。怕对锦袿玉面。
杜于皇雨中过寓斋论诗·其一
作者：龚鼎孳
朝代：明
体裁：五言律诗

庭树过深雨，寂如秋欲残。客缘高枕到，樽对碧梧寒。诗法愁中进，人情老自看。嵇生龙性在，兼恐绝交难。
杜于皇雨中过寓斋论诗·其二
作者：龚鼎孳
朝代：明
体裁：五言律诗

语默全关世，兵戈不尽愁。何人堪白眼，此地足清秋。事去名山厄，谈深竹户幽。林中无世法，沾洒到羊求。
杨尔宁备兵蕲黄为余旧游地即席占送二首·其一
作者：龚鼎孳
朝代：明
体裁：七言律诗

当年墨绶曾趋走，记汎层湖西塞斜。一别军城飞野藿，重看棨戟映秋花。江天落日惟诗卷，箫鼓王孙几暮笳。若过并州行部地，为吾父老问桑麻。
杨尔宁备兵蕲黄为余旧游地即席占送二首·其二
作者：龚鼎孳
朝代：明
体裁：七言律诗

玄草蓬蒿夏未残，清郎襆被指江干。风流爱得川岩助，冰雪还临节钺看。门下生徒馀顾俊，山中朋好尚饥寒。知君铃阁挥杯暇，定减官厨及钓竿。
杨枝有一泓秋水漾群鹅之句喜而和之
作者：龚鼎孳
朝代：明
体裁：七言绝句

斜日寒鸿下远坡，西风杨柳奈情何。传来好句秋阴里，黄菊初开懒似鹅。
杨犹龙学士出长晋臬·其一
作者：龚鼎孳
朝代：明
体裁：七言律诗

画戟朱轮出九重，济时经术仗儒宗。玄亭席割黄麻纸，丹笔春回紫禁钟。一饭客心生钜鹿，三关雪色起卢龙。望之试吏旋公辅，终信蓬山掌露浓。
杨犹龙学士出长晋臬·其二
作者：龚鼎孳
朝代：明
体裁：七言律诗

同时罗网盛东京，名重关西玉雪清。三晋河山连大陆，十年辞赋厌承明。黄沙闾左秋徵戍，白羽云中旧弄兵。宽大总期于曼倩，亲闻宣室念苍生。
杨菊庐比部于蕲水城外玉台山建亭曰春晓其地近绿杨桥取苏长公杜宇数声春晓句也以予旧游请为赋此·其三
作者：龚鼎孳
朝代：明
体裁：五言律诗

日有生徒至，谭经值退兵。春星官阁动，江色野桥明。世乱轻山水，人归长杜蘅。柴荆生事晚，惭愧旧啼莺。
杨菊庐比部于蕲水城外玉台山建亭曰春晓其地近绿杨桥取苏长公杜宇数声春晓句也以予旧游请为赋此·其二
作者：龚鼎孳
朝代：明
体裁：五言律诗

三十年来梦，青山落印床。乾坤催少贱，烟景记微茫。溪口凫鸥熟，人家橘柚香。最怜楼橹急，横槊对垂杨。
杨菊庐比部于蕲水城外玉台山建亭曰春晓其地近绿杨桥取苏长公杜宇数声春晓句也以予旧游请为赋此·其四
作者：龚鼎孳
朝代：明
体裁：五言律诗

杖屦临皋外，溪山得醉眠。全消迁客累，真羡太平年。韵事沾芳草，前朝隔杜鹃。凭高更怀古，独信子云贤。
松林寺看芍药·其一
作者：龚鼎孳
朝代：明
体裁：七言绝句

并马春山问薜萝，酒痕应较夜来多。那知头白孤吟客，也许天香拂袖过。
松林寺看芍药·其二
作者：龚鼎孳
朝代：明
体裁：七言绝句

雨后树添浓墨写，春馀山似晓眉残。纷纷柳市车尘外，尚有閒人看药栏。
枕上不寐复得二首·其一
作者：龚鼎孳
朝代：明
体裁：五言律诗

且喜良朋近，空斋洗屐痕。自然高卧稳，顿谢主人喧。春寺才经雨，孤灯莫闭门。萧条天下士，书剑自寒温。
枕上不寐复得二首·其二
作者：龚鼎孳
朝代：明
体裁：五言律诗

食有豺狼斗，饥辞雁鹜呼。英雄愁饭久，盗贼笑人愚。畏俗閒长铗，伤心纵玉壶。大江春浪起，击楫共菰芦。
枕上过钓台
作者：龚鼎孳
朝代：明
体裁：五言律诗

孤客愁中夜，空江人语长。前驱防虎穴，急鼓过鱼梁。鸟咮西台恸，羊裘故态狂。梦回惊掉臂，一卧负沧浪。
柯岸初都谏偶集
作者：龚鼎孳
朝代：明
体裁：七言律诗

东南朝士晨星日，砥柱江河尚有人。吾道但容陪后乘，不才自分老前薪。戈船吹角兵将罢，阊阖蠲租议已频。对酒细论天下事，深山扶杖易沾巾。
柯超宗之邺下
作者：龚鼎孳
朝代：明
体裁：七言律诗

西山雪欲垂垂下，一骑冲寒起暮阴。贫日客来无浊酒，新诗游罢重南金。白门朋旧交情好，青眼文章晚岁深。记说邺台高百尺，应刘遗事岂销沉。
柳絮歌和何大复原韵
作者：龚鼎孳
朝代：明
体裁：古风

湖上朱楼春色残，楼边湖水碧漫漫。东风幔捲杨花入，花底春愁日未阑。低飞缓舞鞦韆院，点点着衣轻似霰。玉台妆倦过啼莺，画栋泥香栖海燕。紫陌兰窗纷袅袅，金鞭团扇无人扫。君不见西陵桥畔万长条，春归今有蘼芜草。
栎园忽有闽海之行追送不及怅惘久之因成一绝句
作者：龚鼎孳
朝代：明
体裁：七言绝句

燕市风高揽敝裘，海天人去独登楼。一行南雁芦沟月，迁客无情也白头。
桃叶怨和友沂韵·其一
作者：龚鼎孳
朝代：明
体裁：七言律诗

停鞭香散柳丝街，桃叶桃根事总乖。云雨夜寒三峡梦，鸳鸯信断六时牌。秋深碧露凝金甃，草满铜驼堕玉钗。亲见画船双荡桨，落花如霰酒如淮。
桃叶怨和友沂韵·其七
作者：龚鼎孳
朝代：明
体裁：七言律诗

戍鼓曈昽日报衙，栖乌难记莫愁家。殷勤不断溪边葛，烂熳生憎陌上花。凤蜡泪乾当月午，鹊桥邻近是天涯。金楼一下葳蕤钥，锦瑟香奁已缀蜗。
桃叶怨和友沂韵·其三
作者：龚鼎孳
朝代：明
体裁：七言律诗

景阳宫井湿残萤，绝代人稀玉笛停。霜压皂雕喧戍鼓，梦寒鹦鹉堕檐铃。鲛珠泪泻银河碧，雁字云依翠黛青。咫尺渡江须击楫，不堪风雨溅旗亭。
桃叶怨和友沂韵·其九
作者：龚鼎孳
朝代：明
体裁：七言律诗

洞箫云影暗秦台，绿树红窗昼不开。麝带暂停眢井恨，檀槽错认画工媒。相怜松柏愁车远，谁咏蘼芜抱璧来。挟弹控弦争意气，长门不信长卿才。
桃叶怨和友沂韵·其二
作者：龚鼎孳
朝代：明
体裁：七言律诗

青溪烟水客愁村，罗袖曾招宋玉魂。地窘蜂媒无信使，香留蝶梦亦深恩。倾城子夜千金笑，名士湘江万古冤。骢马宝刀俱寂寞，壮心消遣到芳尊。
桃叶怨和友沂韵·其五
作者：龚鼎孳
朝代：明
体裁：七言律诗

长板桥头花事非，珠帘捲尽绿芜肥。烟笼湘水疑弹瑟，柳折章台望解围。青鸟暗衔芳讯去，寒鸦谁并玉颜归。沾裳更在离情外，一曲开元金缕衣。
桃叶怨和友沂韵·其八
作者：龚鼎孳
朝代：明
体裁：七言律诗

九秋灯火玉琴傍，锲臂盟深七宝床。几夜画屏宫鬓杳，当时私语侍儿妨。芙蓉隐雾终怜子，杨柳回身一就郎。玉杵未逢仙液冷，霜笳吹散赤丝囊。
桃叶怨和友沂韵·其六
作者：龚鼎孳
朝代：明
体裁：七言律诗

腹转车轮自抑搔，平移石阙上兰舠。不存去就临春阁，如此苍茫瀚海涛。金谷晓霜飞合浦，玉台战垒逼成皋。悲鸣黄鹄原相逐，安得云霄纵羽毛。
桃叶怨和友沂韵·其十
作者：龚鼎孳
朝代：明
体裁：七言律诗

穷途酒筑失荆高，丝管埋忧未反骚。紫幛岂容围蔓棘，白头真不贵残刀。六朝花鸟凄团扇，彻夜风雷响孟劳。惆怅月明肠断处，那禁哀雁更求曹。
桃叶怨和友沂韵·其四
作者：龚鼎孳
朝代：明
体裁：七言律诗

日日临流赋雒神，妆成未讶典裘贫。迹怜旅雁飞无主，天兴修蛾祸有因。辛苦自经黄檗坞，分明难诉落花身。伤心璧月琼枝后，命薄陈隋更此人。
桃叶渡雨舫同与治子翥分韵
作者：龚鼎孳
朝代：明
体裁：七言律诗

草痕青欲上兰桡，古渡平添一尺潮。六代画图留旧雨，百年风雨妒今宵。银纱障烛重开社，垂柳遮人晚过桥。争道玳梁栖海燕，冶城楼阁罢吹箫。
桃园忆故人·同善持君湖舫送春用秦少游春闺韵
作者：龚鼎孳
朝代：明
体裁：词

子规絮梦兰窗晓。哽咽落红无了。今夜断肠花鸟。春去愁应少。画栏十二香绵袅。吹上白蘋难扫。青鬓为谁催老。又是西陵草。
梦中得明日扁舟即故乡之句枕上足成
作者：龚鼎孳
朝代：明
体裁：七言律诗

明日扁舟即故乡，梦回寒月正苍苍。服虔老去传经懒，张翰秋来托兴长。黄叶闭门人卧病，青山入枕路微茫。江湖吹角今年息，竹屿花溪事未忘。
梦至西湖许有介邀登湖楼名彦四集大雨如注梦中见溪云瀰漫小舟炊烟冲云忽出其色可辨得诗一首醒来记忆未失因存之以纪异
作者：龚鼎孳
朝代：明
体裁：七言律诗

群峰急雨灌层湖，戏水凫鸥㩳翅呼。云里一痕烟曲折，鸟边千点树模糊。谁家泼墨开图画，四海凭栏有顾厨。忽忆十年文酒会，玉箫金管出菰蒲。
楼晤四首 其一 东风第一枝，用史邦卿韵
作者：龚鼎孳
朝代：明
体裁：词

凤络霞绒，莲铺金索，横桥檀雾吹煖。玉奁半懒春妆，一笑上楼人浅。朱衾宝幔，紧围定、梦憨心软。自题名、年少多情，不及杏梁朝燕。云母阁、主司青眼。团扇第、书生觌面。醉扶璧月飞琼，锁合柳乌小苑。珊瑚联枕，楚雨径、神峰如线。爱紫兰、报放双头，恰好阮郎初见。
楼晤四首 其二 误佳期
作者：龚鼎孳
朝代：明
体裁：词

香定剪风罗幕。客践笼灯芳约，红绡沽酒下帘时，失记登楼作。狂枕玉箫眠，软绊金虫落。扫眉才子赋多情，可是怜轻薄。
楼晤四首 其四 杏花天
作者：龚鼎孳
朝代：明
体裁：词

嫣香院落莲钉扣。有结阵、都梁弹袖。浓丝丽玉春风守。团定蓉屏粉肉。搓花瓣、做成清昼。度一刻、翻愁不又。今生誓作当门柳。睡软妆楼左右。
樟树行
作者：龚鼎孳
朝代：明
体裁：古风

古樟轮囷异枯柏，植根江岸兼水石。风霜盘互不计年，枝干扶疏讵论尺。望中转柁愁易过，道旁掉臂真可惜。其下萧瑟枫林青，其侧参差茅宇白。十年跃马桑乾东，双松诘曲慈仁宫。紫鸽翔舞避偃蹇，苍龙蜿蜒回虚空。今来荒野忽有此，数亩阴雪争天风。当时万幕驻金甲，大树飒沓开神功。勿言将压烦榱栋，傲睨高原川谷重。寒翠宁因晚岁凋，孤撑不畏狂澜送。地近军城耀水犀，天开阿阁巢云凤。自古全生贵不材，樟乎匠石忧终用。
樟树行
作者：龚鼎孳
朝代：明

古樟轮囷异枯柏，植根江岸无水石。风霜盘亘不计年，枝干扶疏讵论尺。望中转柁愁易过，道旁掉臂真可惜。其下萧瑟枫林青，其侧参差茅宇白。十年跃马桑乾东，双松诘曲慈仁宫。紫鸽翔舞避偃蹇，苍龙蜒蜿回虚空。今来荒野忽有此，数亩阴雪争天风。当时万幕驻金甲，大树飒沓开神功。勿言将压烦榱栋，傲睨高原川谷重。寒翠宁因晚岁雕，孤撑不畏狂澜送。地近军城耀水犀，天开阿阁巢云凤。自古全生贵不材，樟乎匠石忧终用。
樟树镇短歌
作者：龚鼎孳
朝代：明
体裁：古风

樟树风高金鼓集，开府陈兵时事急。当时四海无募兵，丞尉乡团司剿袭。已报淮南缚上游，又看峒贼奠诸州。豹房龙舸自威武，知人善任帷筹收。只今群盗求招抚，快马锦衣从杀掳。
樽前偶和二首为彦远轵车·其一
作者：龚鼎孳
朝代：明
体裁：五言律诗

名山人再至，径雪未须除。不尽行藏格，难明身世初。剪蔬春后酒，倒薤泪边书。寂寞桥陵道，荒云待蹇驴。
樽前偶和二首为彦远轵车·其二
作者：龚鼎孳
朝代：明
体裁：五言律诗

新亭凝眺晚，此地古神州。游事春难减，他乡岁易遒。柏椒沿野腊，花雨梦湖楼。暂驻青丝骑，携柑听栗留。
橘庵限韵为张词臣赋
作者：龚鼎孳
朝代：明
体裁：七言律诗

栖烟濯露自成园，秋到柴门络纬喧。抱膝此间容啸傲，去人已远足丘樊。深花为客开空谷，浊酒呼邻过短垣。户外江天横万里，好因风雨护龙根。
次原韵送曾青藜归赣江兼柬令兄庭闻·其一
作者：龚鼎孳
朝代：明
体裁：七言律诗

空斋药裹卧劳薪，对汝神清绝点尘。悬榻顿来天下土，论才原数故家人。九秋过雁南云间，四海停骖北道贫。不为晨葩勤爱日，沧洲肯许急回纶。
次原韵送曾青藜归赣江兼柬令兄庭闻·其三
作者：龚鼎孳
朝代：明
体裁：七言律诗

更进贤兄有一言，名场何事动乡魂。终誇雷雨神蛟奋，已拭干将宝气春。慈母线长牵白足，塞垣云远隔黄昏。水楼极望人真到，灯火秋衾一倍温。
次原韵送曾青藜归赣江兼柬令兄庭闻·其二
作者：龚鼎孳
朝代：明
体裁：七言律诗

吹笛山阳涕泪枯，喜从握手识双珠。觚棱金鉴乡犹炯，玉麈青毡岁已徂。柳市人看春跃马，桐阴院记月栖乌。最怜世讲谈经席，亲挈胜衣拜大儒。
次原韵送曾青藜归赣江兼柬令兄庭闻·其四
作者：龚鼎孳
朝代：明
体裁：七言律诗

晴日偏惊别思寒，残莺落絮绕征鞍。称乡吾土游先倦，暖眼何人路更难。长恐交情讥到溉，重来风义倚任安。青溪早决浮鸥计，三径萧疏待汝看。
次德以长公大春次公介春诗见示赏咏累日和伯紫韵寄赠二首·其一
作者：龚鼎孳
朝代：明
体裁：七言律诗

青箱彩笔孝廉船，共说何家逸藻偏。阁里官梅双萼并，阶前玉树一行连。隐囊药裹宜名士，碧海兰苕竞少年。入雒机云均早达，珊瑚鞭影让谁先。
次德以长公大春次公介春诗见示赏咏累日和伯紫韵寄赠二首·其二
作者：龚鼎孳
朝代：明
体裁：七言律诗

到眼虬松百尺枝，文章憎命事偏奇。崎岖路过惭交臂，隽永诗来快朵颐。祖德长容才子述，平生难是一人知。门庭师友还相慰，风雨朱琴好不移。
次日晨起步洪光寺因登香山台殿历碧云玉泉小饮归·其一
作者：龚鼎孳
朝代：明
体裁：五言律诗

又是佳风日，晴山净晓烟。盘空穿栈出，倚树搅云眠。地稳旋螺上，身平健鹘前。下方群籁定，笙笛袅诸天。
次日晨起步洪光寺因登香山台殿历碧云玉泉小饮归·其三
作者：龚鼎孳
朝代：明
体裁：五言律诗

径引春流曲，亭涵碧筱疏。丹楼栖怖鸽，芳沼镜文鱼。恩泽中涓擅，金钱少府虚。鹤归华表问，玉碗定何如。
次日晨起步洪光寺因登香山台殿历碧云玉泉小饮归·其二
作者：龚鼎孳
朝代：明
体裁：五言律诗

馀勇犹堪鼓，香台取次尊。珠幡沉殿角，翠壁划天门。磴仄残钟院，烟低过雨村。苍茫龙象泣，未改法王恩。
次日晨起步洪光寺因登香山台殿历碧云玉泉小饮归·其四
作者：龚鼎孳
朝代：明
体裁：五言律诗

共指云泉胜，休论昼景斜。珠跳千片雪，香汎一瓢花。选石倾残酒，分鸥坐浅沙。篮舆来往熟，乘兴即山家。
次陈霭公秋兴韵
作者：龚鼎孳
朝代：明
体裁：七言律诗

万家砧杵蓟门东，午夜秋生落木风。听雁那禁头对白，衔杯忍负月当空。两河扶杖租初减，三辅探丸客讵雄。苦忆北山丛桂发，扁舟归去兴难穷。
正月二十一日一夕两梦友沂次日为赵太夫人周岁忌辰知其哀毁倍剧也·其二
作者：龚鼎孳
朝代：明
体裁：七言绝句

年年丝竹筵前坐，残夜乌啼绛烛斜。才子分携红粉散，春星愁放杜鹃花。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其一
作者：龚鼎孳
朝代：明
体裁：五言律诗

春气暄林木，吾从杖锡游。闻窗能永昼，高枕即山丘。鸽饭驯呼掌，龙吟懒掉头。清言松麈发，支许剩风流。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其七
作者：龚鼎孳
朝代：明
体裁：五言律诗

蒋陵秋卧病，喜讶版舆来。谪宦安鸡黍，欢颜到酒杯。衣牵江舸滞，兵定药炉催。近得加餐信，春愁次第开。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其三
作者：龚鼎孳
朝代：明
体裁：五言律诗

未即名山往，风尘有素期。古藤深坐后，烟塔晓钟时。故纸钻蜂透，晴沙放犊迟。邻扉关自好，松雨落军持。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其九
作者：龚鼎孳
朝代：明
体裁：五言律诗

老友灵岩内，经年书札稀。心安黄檗坞，天护紫襕衣。朋好悲多难，飘零倖再归。琴台千顷月，应指塞鸿飞。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其二
作者：龚鼎孳
朝代：明
体裁：五言律诗

正忆吴山寺，梅开邓尉前。雪香悬万树，幽梦别三年。此地无尘事，经行亦胜缘。江湖兵甲里，恐碍白鸥眠。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其二十
作者：龚鼎孳
朝代：明
体裁：五言律诗

自得孤云意，飞沈理亦齐。星凭呼大隐，巢只爱幽栖。忧患多生见，空冥五岳低。春林粗有事，敢累九霄携。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其五
作者：龚鼎孳
朝代：明
体裁：五言律诗

陟岵怀深痛，春星十五过。丁年馀白发，丙舍闭青萝。望祭飘蓬久，生天慧业多。佛恩同泪雨，沾洒遍恒河。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其八
作者：龚鼎孳
朝代：明
体裁：五言律诗

雏凤怜娇小，泉台此地安。前身应梵呗，春梦屡汍澜。忉利何阶接，优昙一现难。伤心看绣褓，膝下舞更残。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其六
作者：龚鼎孳
朝代：明
体裁：五言律诗

慈母捐吾早，依稀笑语真。半迷来去日，万死藐孤人。经乱愁松槚，翻书感贱贫。百年乌鸟事，遗恨历穷尘。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十
作者：龚鼎孳
朝代：明
体裁：五言律诗

珠海花边屐，曹溪雨后钟。老能行万里，身合许双峰。瓶拂名心净，香灯酒力慵。鹿门须早卜，药草逼春浓。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十一
作者：龚鼎孳
朝代：明
体裁：五言律诗

烟雨南朝暮，花林炯夕阳。山云秋绕阁，老客坐连床。说饼寒蔬美，登台酒幔香。只今江上水，滚滚送齐梁。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十七
作者：龚鼎孳
朝代：明
体裁：五言律诗

日有名僧至，空山走诏书。圣慈原广大，儒术岂迂疏。法已金轮转，春应肺石虚。万方凫藻会，兵革化禽鱼。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十三
作者：龚鼎孳
朝代：明
体裁：五言律诗

记汎西陵棹，群峰入画图。石幢悬海月，涧水划东吴。门闭茶香细，云流竹笕孤。啼莺亡恙否，真自负菰芦。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十九
作者：龚鼎孳
朝代：明
体裁：五言律诗

薄有周何累，端居幸寡营。缟綦先学道，瓢笠拟同清。静夜催谈偈，长贫习耦耕。萧萧疏槛曲，鹦鹉乱经声。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十二
作者：龚鼎孳
朝代：明
体裁：五言律诗

山色南徐好，精蓝六代留。人烟低晚堞，松翠冷层楼。暇即携柑去，春须秉烛游。可怜潮信断，烽鼓海门秋。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十五
作者：龚鼎孳
朝代：明
体裁：五言律诗

草屩金光路，苔阴午院寒。风铃疑甲马，井甃骇波澜。鬓发随年短，沧桑拭泪看。前春花下骑，沈痛醉难宽。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十八
作者：龚鼎孳
朝代：明
体裁：五言律诗

岸沙行马软，丞相放生来。泉雨缘堤沸，茶瓜尽日回。拈花调虎善，龁草信羊哀。多谢苍生眼，年年望上台。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十六
作者：龚鼎孳
朝代：明
体裁：五言律诗

物力思全盛，苍茫何岁年。布金尘界满，噀水法宫悬。妙鬘云开树，香池净涌莲。高楼遗像在，髣髴拜啼鹃。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其十四
作者：龚鼎孳
朝代：明
体裁：五言律诗

旧日云霞侣，凄凉宿草深。别来淹夏腊，归去失人琴。沾臆愁开箧，题书劝入林。遣心知物外，情到那能禁。
正月二十一日为先严诞辰过长椿寺礼诵默公出缣扇索书援笔写怀遂成春日杂感二十首·其四
作者：龚鼎孳
朝代：明
体裁：五言律诗

韦杜花明日，珠林径倍深。经翻空阔地，月印寂寥心。老至惭闻道，春来悟惜阴。妙香身世外，步屧几幽寻。
正月二日友沂园次定九玉少达旨慧谦二上人集寓斋分赋·其一
作者：龚鼎孳
朝代：明
体裁：七言律诗

闭户潜龙守一爻，冰回大壑纵饥蛟。椒花客路樽仍绿，钟鼓晴城晚自敲。日有求羊开竹径，将依云鹤老松巢。隐囊白袷逢春健，醉眼从看侠少交。
正月二日友沂园次定九玉少达旨慧谦二上人集寓斋分赋·其三
作者：龚鼎孳
朝代：明
体裁：七言律诗

萧瑟芜城帝子家，春阴小阁有啼鸦。辛盘细许青行菜，幽谷吟如午焙茶。绣羽渐新江国垒，征旗莫近草堂花。飘零生事成嵇懒，欹枕能停竹外车。
正月二日友沂园次定九玉少达旨慧谦二上人集寓斋分赋·其二
作者：龚鼎孳
朝代：明
体裁：七言律诗

淮海轻帆破石尤，草亭春色坐应刘。天涯谈笑才三日，望里莺花又九州。南渡事经垂柳眼，东风人白感时头。铜壶且对华灯永，身世量沙不易筹。
正月二日友沂园次定九玉少达旨慧谦二上人集寓斋分赋·其五
作者：龚鼎孳
朝代：明
体裁：七言律诗

林涧春生野兴酣，短筇山北又山南。树荒宣武围仍十，风急渔阳鼓更三。道在江湖偕隐近，家馀藜藿著书贪。狂歌莫话封侯事，一卧沧洲贱不惭。
正月二日友沂园次定九玉少达旨慧谦二上人集寓斋分赋·其六
作者：龚鼎孳
朝代：明
体裁：七言律诗

百年歌苦望知音，庾信伤多只至今。玉马铜仙何代事，银樽锦瑟可怜心。春来芳树闻鹃语，云去空江纵鹤寻。词赋西京俱老健，不令郑卫感风淫。
正月二日友沂园次定九玉少达旨慧谦二上人集寓斋分赋·其四
作者：龚鼎孳
朝代：明
体裁：七言律诗

归到乌衣问角巾，但留花事岂辞贫。萧条松桂今何地，商略渔樵幸有人。天下英雄惟纵酒，近来丝竹易伤春。军书尚碍青霞路，安得山薇饷逸民。
正月六日伯紫友沂过集·其一
作者：龚鼎孳
朝代：明
体裁：五言律诗

到门人据榻，喜并玉骢来。灯火空檐出，烟霜夜色开。瓦盆寒乍暖，庭雀下还猜。春事关双鬓，能禁不醉回。
正月六日伯紫友沂过集·其二
作者：龚鼎孳
朝代：明
体裁：五言律诗

勿问铜街鼓，乾坤对酒中。蓬蒿惟二仲，木稼有三公。春许卑栖得，贫当醉卧工。长楸花在眼，日日锦鞯同。
毕协公南归兼怀周子天格
作者：龚鼎孳
朝代：明
体裁：七言律诗

紫藤花落乳莺飞，别泪愁沾楚客衣。自爱拍浮邻瓮熟，谁令绮皓汉廷稀。江深西塞仍烟月，云黯东华有是非。招隐未烦周党计，倦游真羡故山薇。
毛姑岭
作者：龚鼎孳
朝代：明
体裁：七言绝句

巑岏翠壁倚寒流，缥缈悬崖百尺楼。谁信云中环佩冷，短松丛竹战场秋。
水月庵和壁间韵·其一
作者：龚鼎孳
朝代：明
体裁：五言律诗

桥与凫塘曲，僧当竹屿清。秋光先到水，树色欲浮城。鸟熟分香粒，蝉疏起梵声。社成招便入，不敢学渊明。
水月庵和壁间韵·其二
作者：龚鼎孳
朝代：明
体裁：五言律诗

风尘澒洞久，此地眼犹清。细草深穿牖，秋钟晚出城。千林来雨气，一院聚经声。落叶销春梦，何山无月明。
水调歌头·述怀用苏东坡中秋韵
作者：龚鼎孳
朝代：明

小住为佳耳，万事总繇天。乞天判与沉醉、断送奈何年。往日宝刀横吹，入夜清灯疏雨，鬓发暮云寒。吾老是乡矣，双袖百花前。倦司马、穷阮籍，只高眠。宿酲刚醒，又问明月可曾圆。长策琼台采药，小隐于陵织履，雅操仗君全。放眼凭栏久，风露正娟娟。
水调歌头·述怀，用苏东坡中秋韵
作者：龚鼎孳
朝代：明
体裁：词

小住为佳耳，万事总由天。乞天判与沉醉，断送奈何年。往日宝刀横吹，入夜清灯疏雨，鬓发暮云寒。吾老是乡矣，双袖百花间。倦司马，穷阮籍，只高眠。宿酲刚醒，又问明月可曾圆。长策琼台采药，小隐于陵织屦，雅操仗君全。放眼凭栏久，风露正娟娟。
水龙吟·为介玉寿，用辛稼轩韵
作者：龚鼎孳
朝代：明
体裁：词

绣弧悬在当门，石麟锦璨徐郎手。丹山曜彩，天间驰骏，驷闾增旧。叔宝神清，终军年妙，名场推首。羡朱缨玉珥，龙文虎脊，青云器、人能否。满目烽横刁斗。眺中原、难眠清昼。男儿事业，红旗黄纸，绝尘而走。简点秋萤，读书弹剑，且停花酒。愿时平一老，婆娑涧石，更为君寿。
水龙吟·为内弟介至寿用辛稼轩韵
作者：龚鼎孳
朝代：明

绣弧悬在当门，石麟锦璨天徐郎手。丹山曜彩，天间驰骏，驷闾增旧。叔宝神清，终军年妙。名场推首。羡朱缨玉珥，龙文虎脊，青云器，人能否。满目烽横刁斗。眺中原、难眠清昼。男儿事业，红旗黄纸，绝尘而走。简点秋萤，读书弹剑，且停花酒。愿时平一老，婆娑涧石，更为君寿。
江南忆·其一
作者：龚鼎孳
朝代：明
体裁：七言绝句

银蒜低垂月过墙，金屏小睡背兰釭。春风玉枕含娇怨，似讶迟来锦瑟傍。
江南忆·其三
作者：龚鼎孳
朝代：明
体裁：七言绝句

别袂惊持人各天，春愁相订梦中缘。缕金鞋怯长安路，许梦频来桃叶边。
江南忆·其二
作者：龚鼎孳
朝代：明
体裁：七言绝句

绣句惊人思未降，珊瑚笔格对雕窗。团香擘玉无人见，亲领明珠念八双。
江南忆·其四
作者：龚鼎孳
朝代：明
体裁：七言绝句

手剪香兰簇鬓鸦，亭亭春瘦倚阑斜。寄声窗外玲珑玉，好护庭中并蒂花。
江天阁观姜九画燕矶送别图
作者：龚鼎孳
朝代：明
体裁：五言律诗

涉险穷幽赏，崖悬磴道深。受风纤叶乱，过午大江阴。迫促生能事，艰难感故林。素交分手地，并入雁行心。
汪元翔闰四月生今岁称五十觞恰闰首夏赋此为寿
作者：龚鼎孳
朝代：明
体裁：七言律诗

湖山不异洞霄居，秀草当阶待鹤锄。欢过百年今始半，日长四月恰逢馀。云中白岳封仙笈，桥下青莲捧道书。奇字五千应秘授，鹿门看御八龙车。
汪子起文返真州
作者：龚鼎孳
朝代：明
体裁：五言律诗

虎观横经地，维扬有俊人。来分都讲席，归恋白华春。名士何蕃最，先生原宪贫。扁舟能逐汝，江阁访松筠。
汪节母九帙
作者：龚鼎孳
朝代：明
体裁：七言绝句

桂芳兰茂绕松筠，燕喜堂前舞綵新。不用驻颜云母饭，餐冰四十五年人。
沁园春 其一 再和其年韵
作者：龚鼎孳
朝代：明
体裁：词

若为吾歌，吾复为君，轩乎舞之。怅天涯香草，魂销欲别，江南红豆，泪里相思。残叶西风，征鸿故国，神武之冠我亦辞。偕往耳，肯佳人远道，梦想袿徽。才华雪艳烟霏。算世上无多天上稀。总狂馀故态，嵚崎历落，情钟我辈，轮囷离奇。入手扁舟，称心虾菜，但说招携色已飞。游倦矣，却铜签夜漏，响彻璇题。
沁园春 其一 读乌丝集次曹顾庵、王西樵、阮亭韵
作者：龚鼎孳
朝代：明
体裁：词

烟月江东，文采风流，旷代遇之。恰临春琼树，家称叔宝，黄初金枕，人是陈思。如此才名，坐君床上，我拜低头竟不辞。多情甚，倩花间锦笔，描画崔徽。餐霞吐玉霏霏。任拍遍、阑干绝调稀。更雨铃风笛，伤心绮丽，云鬃雾鬣，过眼权奇。帘阁香浓，市楼酒罢，错落明珠万斛飞。须记取，有曲江红袖，围绕留题。
沁园春 其一 读乌丝集次曹顾庵王西樵阮亭韵
作者：龚鼎孳
朝代：明

烟月江东，文采风流，旷代遇之。恰临春琼树，家称叔宝，黄初金枕，人是陈思。如此才名，坐君床上，我拜低头竟不辞。多情甚，倩花间锦笔，描画崔徽。餐霞吐玉霏霏。任拍遍阑干绝调稀。更雨铃风笛，伤心绮丽，云鬃雾鬣，过眼权奇。帘阁香浓，市楼酒罢，错落明珠万斛飞。须记取，有曲江红袖，围绕留题。
沁园春 其三 再和其年韵
作者：龚鼎孳
朝代：明
体裁：词

文士何如，不数纷纷，材官蹶张。纵通侯棨戟，乌衣零落，淩云词赋，狗监摧藏。清吹西园，锦筝北里，惊坐人来一擅场。还抖擞，尽新沙似雪，古月如霜。哀丝谱出伊凉。快挟弹鸣鞭赵李乡。更双鬟捧出，春风羌笛，九天吹下，雾縠霞裳。法护僧弥，紫囊玉麈，大小儿呼孔与杨。高咏罢，似明玑翠羽，埽后犹香。
沁园春 其三 读乌丝集次曹顾庵、王西樵、阮亭韵
作者：龚鼎孳
朝代：明
体裁：词

髯且无归，纵饮新丰，歌呼拍张。记东都门第，赐书仍在，西州姓字，复壁同藏。万事沧桑，五陵花月，阑入谁家侠少场。相怜处，是君袍未锦，我鬓先霜。秋城鼓角悲凉。暂握手他乡似故乡。况竹林宾从，烟霞接轸，云间伯仲，宛雒褰裳。暖玉燕姬，酒钱夜数，绾髻风能障绿杨。才人福，定清平丝管，烂醉沉香。
沁园春 其二 再和其年韵
作者：龚鼎孳
朝代：明
体裁：词

君勿过河，浊浪滔滔，鱼龙奋扬。乍城头吹角，秋阴萧瑟，桥边问渡，烟柳冥茫。珠树三枝，银釭一穗，醉里乡心低复昂。凭夜话，较青山紫阁，何计为长。偶然游戏逢场。有恶客冲泥兴也妨。羡人如初日，芙蕖掩映，门开今雨，裙屐回翔。此客殊佳，吾衰已甚，安用车轮更转肠。相劝取，且酒宽嵇阮，花驻求羊。
沁园春 其二 读乌丝集次曹顾庵、王西樵、阮亭韵
作者：龚鼎孳
朝代：明
体裁：词

彼美何其，绣口檀心，婉娈清扬。怪须髯如戟，偏成妩媚，文章似海，转益沧茫。玳瑁为簪，珊瑚作架，十五城偿价未昂。朱弦发，听短歌日短，长恨情长。无端雪涕欢场。尽潦倒荒迷事不妨。胜流黄思妇，鸳机组织，从军荡子，马槊腾翔。有托而逃，是乡可老，粉黛英雄总断肠。君试问，任痴人济济，谁似羚羊。
沁园春 其四 再和其年韵
作者：龚鼎孳
朝代：明

若为吾歌，吾复为君，轩乎舞之。怅天涯香草，魂销欲别，江南红豆，泪裹相思。残叶西风，征鸿故国，神武之冠我亦辞。皆往耳，肯佳人远道，梦想袿徽。才华雪艳烟霏。算世上无多天上稀。总狂余故态，嵚崎历落，情钟我辈，轮囷离奇。入手扁舟，称心虾菜。但说招携色已飞。游倦矣，却铜签夜漏，响彻璇题。
沁园春·其三
作者：龚鼎孳
朝代：明

文士何如，不数纷纷，材官蹶张。纵通侯棨戟，乌衣零落，凌云词赋，狗监摧藏。清吹西园，锦筝北里，惊坐人来一擅场。还抖擞，尽新沙似雪，古月如霜。哀丝谱出伊凉。快挟弹鸣鞭赵李乡。更双鬟捧出，春风羌笛，九天吹下，雾縠霞裳。法护僧弥，紫囊玉麈，大小儿呼孔与杨。高咏罢，似明玑翠羽，扫后犹香。
沁园春·其三
作者：龚鼎孳
朝代：明

髯且无归，纵饮新丰，歌呼拍张，记东都门第，赐书仍在，西州姓字，复壁同藏。万事沧桑，五陵花月，阑入谁家侠少场。相怜处，是君袍未锦，我鬓先霜。秋城鼓角悲凉。暂握手他乡似故乡。况竹林宾从，烟霞接轸，云间伯仲，宛雒褰裳。暖玉燕姬，酒钱夜数，绾髻风能障绿杨。才人福，定清平丝管，烂醉沉香。
沁园春·其二
作者：龚鼎孳
朝代：明

君勿过河，浊浪滔滔，鱼龙奋扬。乍城头吹角，秋阴萧瑟，桥边问渡，烟柳冥茫。珠树三枝，银缸一穗，醉里乡心低复昂。凭夜话，较青山紫阁，何计为长。偶然游戏逢春。有恶客冲泥兴也妨。羡人如初日，芙蕖掩映，门开今雨，裙屐回翔。此客殊佳，吾衰已甚，安用车轮更转肠。相权取，且酒宽嵇阮，花驻求羊。
沁园春·其二
作者：龚鼎孳
朝代：明

彼美何其，绣口檀心，婉娈清扬。怪须髯如戟，偏成斌媚，文章似海，转益苍茫。玳瑁为簪，珊瑚作架，十五城偿价未昂。朱弦发，听短歌日短，长恨情长。无端雪涕欢场。尽潦倒荒迷事不妨。胜流黄思妇，鸳机组织，从军荡子，马槊腾翔，有托而逃，是乡可老，粉黛英雄总断肠。君试问，任痴人济济，谁似羚羊。
沁园春·前题次韵
作者：龚鼎孳
朝代：明
体裁：词

骠骑将军，异姓诸侯，功名壮哉。乍南楼传箭，大航风鹤，中流摇橹，湓浦蒿莱。片语回嗔，千金逃赏，遮客长刀玩弄来。堪怜处，有恩门一涕，青史难埋。偶然座上嘲诙。博黄绢新词七步才。似筹兵北府，碧油晨启，把棋东阁，屐齿宵陪。春水方生，吾当速去，老子遨游颇见哀。相携手，尽山川六代，箫鼓千杯。
沁园春·前题次韵
作者：龚鼎孳
朝代：明

骠骑将军，异姓诸侯，功名壮哉。乍南楼傅箭，大航风鹤，中流摇橹，湓浦蒿莱。片语回嗔，千金逃赏，遮客长刀玩弄来。堪怜处，有恩门一涕，青史难埋。偶然座上嘲诙。博黄绢新词七步才，似筹兵北府，碧油晨启，把棋东阁，屐齿宵陪。春水方生，吾当速去，老子邀游颇见哀。相携手，尽山川六代，箫鼓千杯。
沁园春·读乌丝集次曹顾庵王西樵阮亭韵
作者：龚鼎孳
朝代：明

烟月江东，文采风流，旷代遇之。恰临春琼树，家称叔宝，黄初金枕，人是陈思。如此才名，坐君床上，我拜低头竟不辞。多情甚，倩花间锦笔，描画崔徽。餐霞吐玉霏霏。任拍遍阑干绝调稀。更雨铃风笛，伤心绮丽，云鬃雾鬣，过眼权奇。帘阁香浓，市楼酒罢，错落明珠万斛飞。须记取，有曲江红袖，围绕留题。彼美何其，绣口檀心，婉娈清扬。怪须髯如戟，偏成斌媚，文章似海，转益苍茫。玳瑁为簪，珊瑚作架，十五城偿价未昂。朱弦发，听短歌日短，长恨情长。无端雪涕欢场。尽潦倒荒迷事不妨。胜流黄思妇，鸳机组织，从军荡子，马槊腾翔，有托而逃，是乡可老，粉黛英雄总断肠。君试问，任痴人济济，谁似羚羊。髯且无归，纵饮新丰，歌呼拍张，记东都门第，赐书仍在，西州姓字，复壁同藏。万事沧桑，五陵花月，阑入谁家侠少场。相怜处，是君袍未锦，我鬓先霜。秋城鼓角悲凉。暂握手他乡似故乡。况竹林宾从，烟霞接轸，云间伯仲，宛雒褰裳。暖玉燕姬，酒钱夜数，绾髻风能障绿杨。才人福，定清平丝管，烂醉沉香。若为吾歌，吾复为君，轩乎舞之。怅天涯香草，魂销欲别，江南红豆，泪裹相思。残叶西风，征鸿故国，神武之冠我亦辞。皆往耳，肯佳人远道，梦想袿徽。才华雪艳烟霏。算世上无多天上稀。总狂余故态，嵚崎历落，情钟我辈，轮囷离奇。入手扁舟，称心虾菜。但说招携色已飞。游倦矣，却铜签夜漏，响彻璇题。君勿过河，浊浪滔滔，鱼龙奋扬。乍城头吹角，秋阴萧瑟，桥边问渡，烟柳冥茫。珠树三枝，银缸一穗，醉里乡心低复昂。凭夜话，较青山紫阁，何计为长。偶然游戏逢春。有恶客冲泥兴也妨。羡人如初日，芙蕖掩映，门开今雨，裙屐回翔。此客殊佳，吾衰已甚，安用车轮更转肠。相权取，且酒宽嵇阮，花驻求羊。文士何如，不数纷纷，材官蹶张。纵通侯棨戟，乌衣零落，凌云词赋，狗监摧藏。清吹西园，锦筝北里，惊坐人来一擅场。还抖擞，尽新沙似雪，古月如霜。哀丝谱出伊凉。快挟弹鸣鞭赵李乡。更双鬟捧出，春风羌笛，九天吹下，雾縠霞裳。法护僧弥，紫囊玉麈，大小儿呼孔与杨。高咏罢，似明玑翠羽，扫后犹香。
沂湖晚泛同善持君限韵时小雨初霁·其一
作者：龚鼎孳
朝代：明
体裁：七言律诗

残霞如绮压孤艭，夜色微茫客倚窗。北望风烟迷短岫，南来鸥鹭习寒江。惊秋残荻声长湿，近水征鸿影自双。赖有谢家晴练句，为宽愁鬓向银釭。
沂湖晚泛同善持君限韵时小雨初霁·其二
作者：龚鼎孳
朝代：明
体裁：七言律诗

百顷烟波暮色开，轻帆信不数龙媒。五湖伴侣留烟月，六代江山付劫灰。衰柳断汀眠鹭熟，远村寒火捕鱼回。客心入夜偏萧瑟，无限西风鬓发催。
沈云宾赴含山尉和辕文韵·其一
作者：龚鼎孳
朝代：明
体裁：七言律诗

金管春风茂苑初，黄尘京雒马蹄馀。乡心久逐南枝鹊，旅食虚传幸舍鱼。到岸江山迎手版，临觞杨柳缓征车。一官梅福仍游戏，莫遣欢场老大疏。
沈云宾赴含山尉和辕文韵·其二
作者：龚鼎孳
朝代：明
体裁：七言律诗

葵榴风漾绿波明，忽漫王程故国行。醉后榻逢东阁下，邸中绶比会稽轻。农桑地僻春三户，枹鼓宵停月一城。遥识河西腰折后，沈郎革带耐秋清。
沈绎堂太史观察大梁·其一
作者：龚鼎孳
朝代：明
体裁：七言律诗

翩翩锦带映华辀，列戟中原亦壮游。几日官莺花照眼，一时鸣鴂草惊秋。樽前宾客归梁苑，病后文章让隐侯。头白守玄人寂寞，南鸿飞尽不胜愁。
沈绎堂太史观察大梁·其二
作者：龚鼎孳
朝代：明
体裁：七言律诗

西风禾黍散高原，落日鱼龙改故村。岂有朝廷疏贾谊，却因车骑重彝门。苍生河岳悬双泪，青眼云霄仗至尊。遥忆玉壶秋色满，新诗鲍谢许谁论。
河上和别唐祖命翁寿如
作者：龚鼎孳
朝代：明
体裁：七言律诗

一叶风高拍古堤，中流万骑忽长嘶。战场沙白飞鸿断，烟草天回碧嶂齐。击筑愁过酤酒市，采山相待种瓜畦。波澜梗目惊千折，大壑东行不可西。
河风忽驶将抵安山口号志喜·其一
作者：龚鼎孳
朝代：明
体裁：七言绝句

风正樯乌荻苇鸣，夜来月伴酒杯行。感知柳市车尘远，早送菰芦一日程。
河风忽驶将抵安山口号志喜·其二
作者：龚鼎孳
朝代：明
体裁：七言绝句

垂柳鬖鬖欲覆湖，烟帆停望晓山孤。南屏北固真输汝，先入游人四壁图。
泊头书事·其一
作者：龚鼎孳
朝代：明
体裁：七言绝句

坐对斜阳水驿红，乱帆估客竞西东。旅程也值黄杨厄，五日停舟三日风。
泊头书事·其三
作者：龚鼎孳
朝代：明
体裁：七言绝句

折腰争向小儿多，五柳先生一枕过。潇洒黄花秋色里，避人呼酒咏荆轲。
泊头书事·其二
作者：龚鼎孳
朝代：明
体裁：七言绝句

秋杵青灯月似霜，看人箫鼓过风樯。峨岢大有钱刀客，不及车门夜语长。
泊头书事·其四
作者：龚鼎孳
朝代：明
体裁：七言绝句

十年归兴羡南州，江舸曾闻此地留。今日西风雪坞里，振衣应为旅人愁。
泊清远
作者：龚鼎孳
朝代：明
体裁：五言律诗

老树浮残堞，人家带戍楼。峡平山渐尽，江阔月长流。虎气凌孤柝，蛩声驻早秋。岭程强半过，无雁识乡愁。
泰安逢王子玉式
作者：龚鼎孳
朝代：明
体裁：七言绝句

背雒堂前对酒歌，十年京雒意蹉跎。最怜日观相逢夜，红豆声中白发多。
洞门六十初度叠前韵为贺·其一
作者：龚鼎孳
朝代：明
体裁：七言律诗

旅鸿犹聚九秋群，山岳风棱让赣君。花重曲江春骑远，柏高西府暮乌分。身经朔雪看双鬓，世为清流望五云。才子赋成陪辇近，金茎应助玉盘醺。
洞门六十初度叠前韵为贺·其二
作者：龚鼎孳
朝代：明
体裁：七言律诗

飞书阊阖灿华星，似有钧天起洞庭。亥步算才周甲子，金门隐亦重朝廷。宾朋北海行三雅，风度西清待九龄。闻道谢家丝竹满，月明能撤水晶屏。
洞门招同琳芝看家乐时阶六石江共集坐中和友沂韵似琳芝
作者：龚鼎孳
朝代：明
体裁：七言律诗

十四年前谏草寒，此宵明月耐同看。素交正爱须如戟，畏路何当发指冠。纵酒客多三黜后，闻歌身似万峰端。银箫绛烛春风满，恰有青霜冻玉盘。
洞门罢御史大夫南还同伯紫孝威赋于席上·其一
作者：龚鼎孳
朝代：明
体裁：五言律诗

合离经岁意，挥袂各难言。看世欢初服，因归叹国门。春江莺燕老，战垒駃騠奔。斜日知回眺，金台莽古墩。
洞门罢御史大夫南还同伯紫孝威赋于席上·其七
作者：龚鼎孳
朝代：明
体裁：五言律诗

胶漆云门重，全通孔李家。三秋调药饵，几地逐烟霞。金石兼闺阁，风霜共岁华。可堪重雨散，嵇吕只天涯。
洞门罢御史大夫南还同伯紫孝威赋于席上·其三
作者：龚鼎孳
朝代：明
体裁：五言律诗

不堪桑海后，犹纪义熙年。日月心难昧，风波道幸全。入山歌猛虎，怀古拜啼鹃。采药商颜志，应回兴尽船。
洞门罢御史大夫南还同伯紫孝威赋于席上·其九
作者：龚鼎孳
朝代：明
体裁：五言律诗

情自当门晓，谈何交戟深。人方雄鼎俎，公盍重缪琳。动色良朋事，投簪百世心。洁身兼父子，玉树已南金。
洞门罢御史大夫南还同伯紫孝威赋于席上·其二
作者：龚鼎孳
朝代：明
体裁：五言律诗

未安朝市驾，顿理薜萝衣。白简人方妒，苍生事竟归。豺狼仍得食，鸥鸟或忘机。暂侧忧时眼，江天有落晖。
洞门罢御史大夫南还同伯紫孝威赋于席上·其五
作者：龚鼎孳
朝代：明
体裁：五言律诗

一言兼召舍，三黜信平生。物总雠龙性，廷犹惮虎争。谁同元礼传，翻藉子兰名。看到公孙阁，柴扉福未轻。
洞门罢御史大夫南还同伯紫孝威赋于席上·其八
作者：龚鼎孳
朝代：明
体裁：五言律诗

丹槛朱游远，千秋惜此人。衣冠存邃古，杞宋泣孤臣。宦薄徵完节，名高累逸民。还因春水阔，垂钓大江滨。
洞门罢御史大夫南还同伯紫孝威赋于席上·其六
作者：龚鼎孳
朝代：明
体裁：五言律诗

邵伯湖边树，沾襟送客航。冠犹尘贡禹，印忽解周昌。感事坚雌守，要盟久醉乡。因风谢弋者，吾道本沧浪。
洞门罢御史大夫南还同伯紫孝威赋于席上·其十
作者：龚鼎孳
朝代：明
体裁：五言律诗

阳关樽酒绿，为问夜何其。世事纷难论，离情老易悲。去来同塞雁，荆楚尚征旗。勿便高龙卧，孤忠玉陛知。
洞门罢御史大夫南还同伯紫孝威赋于席上·其四
作者：龚鼎孳
朝代：明
体裁：五言律诗

曾闻神武仗，气夺惠文冠。危论长沙得，安车故老看。梦回燕市筑，恩重汉宫纨。去就天心在，无言罗雀寒。
津门值友人之官浙东方舟即事·其一
作者：龚鼎孳
朝代：明
体裁：七言律诗

络纬声中客绪烦，故交相慰谢尘喧。秋灯话傍鸥沙久，幻梦回惊蜃气浑。南海地逢先北海，国门人散已津门。画熊实羡双旌出，穷鸟空怜万里鶱。
津门值友人之官浙东方舟即事·其二
作者：龚鼎孳
朝代：明
体裁：七言律诗

秋原草树暮霞烘，蟹舍鱼湾一笛风。今夕斗牛占气象，同时鹰隼下绦笼。龙湫晴日原飞雪，虎尾纤云敢蔽空。惭对仙舟称李郭，江湖犹未哭途穷。
浈阳道中晦日
作者：龚鼎孳
朝代：明
体裁：七言绝句

莺花海国罢孤游，碧草江南待紫骝。春水一帆风似箭，不教晦日更添愁。
浣溪沙·其七
作者：龚鼎孳
朝代：明

死向云英一哭休。蓝桥风路不中愁。勾符明注小红楼。青鸟梦尝迷绣户。孤鸳冢莫葬芳洲。诉花难放玉搔头。
浣溪沙·其二
作者：龚鼎孳
朝代：明

肠断鸳鸯锦字文。一双疼热在春分。新愁欹枕不能闻。影入菱花留夕照，香凝纨扇忆朝熏。玉窗还肯受殷勤。
浦子口登双碧楼感怀四首·其一
作者：龚鼎孳
朝代：明
体裁：七言绝句

苍苍云树望中微，片片烟帆带雾飞。两路行人看不见，酒痕分洒别时衣。
浦子口登双碧楼感怀四首·其三
作者：龚鼎孳
朝代：明
体裁：七言绝句

东风垂柳绿丝丝，回首春江惜别时。二十五年成一梦，江流难尽客心悲。
浦子口登双碧楼感怀四首·其二
作者：龚鼎孳
朝代：明
体裁：七言绝句

十年丹壑忆跻攀，忽漫征车改客颜。望远凭高何限意，负心先到六朝山。
浦子口登双碧楼感怀四首·其四
作者：龚鼎孳
朝代：明
体裁：七言绝句

长干金粉隔风尘，璧月空怜子夜春。桃叶渡江迎不得，恨人甘作别离人。
浪淘沙·其六
作者：龚鼎孳
朝代：明

翠幰报花来。春恨重栽。西风吹上妆台。旧梦不留新梦远，影里徘徊。客思绕秋苔。铁马惊开。银床冷落薛涛才。细展红香温丽句，一字千猜。
浪淘沙·和纬云同前
作者：龚鼎孳
朝代：明

花语小长干。玉骨珊珊。风流人似彩云端。相见匆匆还别去，好梦间关。芳草一春闲。绿到平山。杜鹃催杀乱红前。万叠千红天不管，烟水弥漫。
浪淘沙·和纬云韵，同前
作者：龚鼎孳
朝代：明
体裁：词

花语小长干。玉骨珊珊。风流人似綵云端。相见匆匆还别去，好梦间关。芳草一春闲。绿到平山。杜鹃催杀乱红前。万叠千重天不管，烟水弥漫。
浪淘沙·春夜同秋岳小饮
作者：龚鼎孳
朝代：明
体裁：词

银烛照柔心。欲醉还禁。珊瑚钩、小挂春阴。偎暖多情帘外月，玉漏宵沉。鸦语带宫音。柳色摇金。沈郎销瘦旧时吟。辜负酴醾真薄倖，瞥眼花深。
浪淘沙·春夜同秋岳小饮
作者：龚鼎孳
朝代：明

银烛照柔心。欲醉还禁。珊瑚钩小挂春阴。隈暖多情帘外月，玉漏宵沉。鸦语带宫音。柳色摇金。沈郎消瘦旧时吟。孤负酴醾真薄幸，瞥眼花深。
浪淘沙·湖楼晚坐陈眉公山中夏夜韵
作者：龚鼎孳
朝代：明

乍雨又微晴。山外山青。屏风六曲护银灯。供奉笔床香一瓣，雪净花明。坐对古先生。病里人情。芳磁碧乳胜金茎。小艇春莺谁度曲，添注风情。
浪淘沙·湖楼晚坐，用陈眉公山中夏夜韵
作者：龚鼎孳
朝代：明
体裁：词

乍雨又微晴。山外山青。屏风六曲护银灯。供奉笔床香一瓣，雪净花明。坐对古先生。病里人清。芳磁碧乳胜金茎。小艇春莺谁度曲，添注风情。
浪淘沙·长安七夕
作者：龚鼎孳
朝代：明
体裁：词

璧露乍惊秋。月满西楼。江南箫管正悠悠。报到天边今夜会，綵线穿愁。薄倖是牵牛。会少离稠。鹊槎一夕锦云收。我做牛郎他织女，夜夜桥头。
浪淘沙·长安七夕和称六
作者：龚鼎孳
朝代：明

璧露乍惊秋。月满西楼。江南箫管正悠悠。报到天边今夜会，彩线穿愁。薄幸是牵牛。会少离稠。鹊槎一夕锦云收。我做牛郎他织女，夜夜桥头。
海昌相园共事度支时每诵自是欲归归不得五湖烟水有谁争之句今倚樯眺望湖山满眼正未知榆关归骑定在何时为之怅然叹忆·其一
作者：龚鼎孳
朝代：明
体裁：七言绝句

射雕风急雁行秋，目断寒云有去舟。偏是欲归归不得，五湖烟水玉门愁。
海昌相园共事度支时每诵自是欲归归不得五湖烟水有谁争之句今倚樯眺望湖山满眼正未知榆关归骑定在何时为之怅然叹忆·其二
作者：龚鼎孳
朝代：明
体裁：七言绝句

玄都道士梦全非，前度刘郎几日归。种得桃花千万树，春风紫陌等閒飞。
海月楼看雨和善持君韵·其一
作者：龚鼎孳
朝代：明
体裁：七言律诗

芙蓉飒飒雨霏霏，醉倚高楼一振衣。烟水六桥秋望后，画图经岁卧游稀。池翻雁鹜云俱湿，话到潇湘梦亦飞。夜永博山香袖并，不知生事拙岩扉。
海月楼看雨和善持君韵·其二
作者：龚鼎孳
朝代：明
体裁：七言律诗

卷幔初寒对夕霏，空林细雨到罗衣。开三径菊秋无赖，得两閒人世亦稀。月暗凤台愁远眺，天清燕子定双飞。绿蓑青箬贫家事，六代烟霜护短扉。
海珠寺丹霞台眺望·其一
作者：龚鼎孳
朝代：明
体裁：七言律诗

苍苍烟雾捲潮回，客袂凌风海上台。地徙鸽檐军垒出，门临蜃屿估帆开。方春榕树浮城郭，穷战花田问劫灰。濠上太平诸士女，下船箫鼓夜珠来。
海珠寺丹霞台眺望·其二
作者：龚鼎孳
朝代：明
体裁：七言律诗

载酒轻阴暮未收，凭高一放瘴乡愁。青春雨洗田横甲，白雉人看博望舟。石碣古苔连弩暗，佛灯残影抱龙浮。花天绝域悬吴越，矫首云中碧玉楼。
涟溪舟中
作者：龚鼎孳
朝代：明
体裁：五言律诗

峤水南津出，涟漪亦到江。顺流偏涩石，急橹想鸣泷。濑狎人过岭，舟暄蝶趁窗。浙潮千万曲，前月酒盈缸。
清和一日过杜于皇寓值雨同冒辟疆赵友沂顾与治纪伯紫黄心甫吴园次用王龙标宿陶大公馆韵
作者：龚鼎孳
朝代：明
体裁：古风

遥栖屏世营，闭门各有务。客衣寒乍深，春阴转非故。萧萧尘海间，见此梧竹路。斗室已寂寥，嗜幽骇群鹜。微雨一断续，洒然若晨露。江燕巢既葺，楚凤饥仍屡。古道望今人，斯误不堪顾。几上横素琴，庭中杂芳树。且偕夙所欢，高吟送日暮。墙头过饼饵，纤手停织素。虚窗灯火青，苍苍破林雾。同为游子颜，别多改新晤。僧归芒屩湿，翻讶苔藓步。如何远公社，攒眉亦成趣。恒虑俗士觉，閒居来弋慕。钟梵起清音，檐花落无数。
清平乐·春情和吴修蟾韵
作者：龚鼎孳
朝代：明

浅嚬深语。疼杀樱桃雨。柳岸人家烟正吐。寒食春阴当午。清波写影堪怜，春人好处难传。便为花愁无赖，禁他风鬓云鬟。
清平乐·春情，和吴修蟾韵
作者：龚鼎孳
朝代：明
体裁：词

浅嚬深语。疼杀樱桃雨。柳岸人家烟正吐。寒食春阴当午。清波写影堪怜。春人好处难传。便为花愁无赖，禁他风鬓云鬟。
清明同古古伯紫仲调兔床诸子登妙光阁感悼
作者：龚鼎孳
朝代：明

石火平催白首春，芳兰折尽感芳辰。布金园阔忘家俭，炊玉心枯念客贫。化去魂归无色界，悲来佛是有情人。让他帘外飞双燕，又见垂杨碧草新。
清明同古古伯紫仲调兔床诸子登妙光阁感悼二首·其一
作者：龚鼎孳
朝代：明
体裁：七言律诗

泪痕沾洒到花光，散遣春愁此一方。拈草偶留霞外刹，拨灰难灭定中香。人随寒食亭亭去，日落冬青树树长。老眼凭栏何限事，三更杜宇五更霜。
清明同古古伯紫仲调兔床诸子登妙光阁感悼二首·其二
作者：龚鼎孳
朝代：明
体裁：七言律诗

石火平催白首春，芳兰折尽感芳辰。布金园阔忘家俭，炊玉心枯念客贫。化去魂归无色界，悲来佛是有情人。让他帘外双飞燕，又见垂杨碧草新。
清明和少陵韵
作者：龚鼎孳
朝代：明
体裁：古风

上巳雪晴连十日，都城日日春光出。绣陌香车正斗风，病夫短褐仍穿膝。闻钟独踏斜街寺，过午熟眠檐雀至。忽忆娇女掩面啼，纸钱麦饭成何事。蓬鬓天涯春复晚，梦残丙舍云松远。石马西山月自寒，流莺芳树愁难遣。道左休悲城旦书，时平绝塞亦安居。新烟入夜传官烛，沙碛春阴会扫除。
清明日集雪航斋中用杜工部韵·其一
作者：龚鼎孳
朝代：明
体裁：七言排律

榆柳垂阴接禁烟，清斋高会酒盈船。天涯风俗鞦韆日，故国心期萍梗缘。草长春城如有恨，燕知吴语亦相怜。翠翘紫幕人何限，白氎青旗事惘然。兰室喜摇金屈戍，花骢工骤锦连钱。夜游秉烛犹嫌晚，可但悲愁送岁年。
清明日集雪航斋中用杜工部韵·其二
作者：龚鼎孳
朝代：明
体裁：七言排律

相从避世卧墙东，文字时能破俗聋。花事几人春社聚，高名一疏汉庭空。千林松柏埋悽黯，六代莺花有异同。日落明驼横塞笛，暖回南雁问江枫。空山夜哭龙蛇后，绛蜡谁家鼓吹中。独有拥书扬子宅，隔篱呼酒仗邻翁。
清明郊行因游海淀竟日·其一
作者：龚鼎孳
朝代：明
体裁：五言律诗

春山韦杜曲，寒食尚轻寒。已近飞花节，能辞藉草看。红墙萝薜涌，青鬓柳丝残。积雪流晴壑，鸥怜玉溆宽。
清明郊行因游海淀竟日·其七
作者：龚鼎孳
朝代：明
体裁：五言律诗

滚滚过油壁，郊原麦饭香。麒麟何代卧，杜宇一春伤。有客悽南望，谁家少北邙。蘼芜新雨绿，不分是他乡。
清明郊行因游海淀竟日·其三
作者：龚鼎孳
朝代：明
体裁：五言律诗

戚里开珠馆，依稀全盛秋。园林尊好畤，花月傍金沟。曲屿玻璃舫，春云翡翠楼。只今游屐到，谁问种瓜侯。
清明郊行因游海淀竟日·其二
作者：龚鼎孳
朝代：明
体裁：五言律诗

风俗高梁胜，惊心三十年。河山春草后，朋旧酒痕边。海燕巢荒榭，棠梨发野田。五陵游冶客，又斗锦连钱。
清明郊行因游海淀竟日·其五
作者：龚鼎孳
朝代：明
体裁：五言律诗

春风太无赖，弦管百花中。裙屐三吴集，烟峦四面同。欢场真岁月，胜地几兵戎。杂坐香光久，能閒策最工。
清明郊行因游海淀竟日·其八
作者：龚鼎孳
朝代：明
体裁：五言律诗

精蓝疏豁处，意外出诸峰。丹壑坪心现，苍苔洞口封。一犁花外犊，半岭雪边松。髣髴江东路，笙箫鹤涧重。
清明郊行因游海淀竟日·其六
作者：龚鼎孳
朝代：明
体裁：五言律诗

泛觞遗曲水，修禊逼芳辰。不尽兰亭感，聊回柳市尘。愁消中圣酒，老羡太平人。归骑喧蜂蝶，休虚并日春。
清明郊行因游海淀竟日·其四
作者：龚鼎孳
朝代：明
体裁：五言律诗

蓝田新别业，名尚榜清华。烟翠空中阁，朱栏梦里花。树经宣武大，石已到公斜。流水悲人代，恩波太液赊。
清江浦留别于皇·其一
作者：龚鼎孳
朝代：明
体裁：五言律诗

野水翻星急，舟悬荻户旁。宵寒偏罢酒，梦近欲连床。戍鼓严三箭，风灯触四方。转怜秋草绿，北郭路非长。
清江浦留别于皇·其二
作者：龚鼎孳
朝代：明
体裁：五言律诗

酒香兵更远，真自恋江湖。星外鸿高下，霜中月有无。分携催落叶，飘泊对栖乌。日复斯须立，关山从此孤。
清河道上丁继之王公秀诸君送别即席各赠口号一断句·其一
作者：龚鼎孳
朝代：明
体裁：七言绝句

半生学道半游仙，老去欢场似少年。归到秦淮烟水上，两行红袖拂朱弦。
清河道上丁继之王公秀诸君送别即席各赠口号一断句·其七
作者：龚鼎孳
朝代：明
体裁：七言绝句

三年尊酒草堂开，此夕重倾河上杯。赖有朱家能结客，钓台千古不尘埃。
清河道上丁继之王公秀诸君送别即席各赠口号一断句·其三
作者：龚鼎孳
朝代：明
体裁：七言绝句

一曲新歌唤奈何，琅琊情向别离多。十年垂柳栖乌夜，亲见双星渡绛河。
清河道上丁继之王公秀诸君送别即席各赠口号一断句·其二
作者：龚鼎孳
朝代：明
体裁：七言绝句

江左曾传季诺名，布衣谈笑动公卿。尊前丝竹堪娱老，谁信嵇康玩世情。
清河道上丁继之王公秀诸君送别即席各赠口号一断句·其五
作者：龚鼎孳
朝代：明
体裁：七言绝句

桃根烟雨木兰舟，年少乌衣似莫愁。庭树一声花落尽，不教金粉艳朱楼。
清河道上丁继之王公秀诸君送别即席各赠口号一断句·其六
作者：龚鼎孳
朝代：明
体裁：七言绝句

长河沙草怅离群，入座歌呼爱此君。若使梦中能识路，开樽先忆沈休文。
清河道上丁继之王公秀诸君送别即席各赠口号一断句·其四
作者：龚鼎孳
朝代：明
体裁：七言绝句

击筑调筝一座春，步虚玉骨总嶙峋。何缘解得狂夫意，儿女英雄尽此人。
清泉寺
作者：龚鼎孳
朝代：明
体裁：七言律诗

秋山影里叶为村，病菊疏篱绕寺门。一片寒泉留古干，千秋醉墨洗新痕。溪边衲破烟相补，阁上经残磬独存。小月肩舆人寂寂，幽吟到口但无言。
清源再访鲁挹庵总戎即席赋谢
作者：龚鼎孳
朝代：明
体裁：七言律诗

华屋重来纵玉壶，经年离思海云孤。关山雪后鸿仍返，箫管天涯夜未徂。岭表骨怜销薏苡，樽前人记把茱萸。鸥盟不碍麒麟阁，早系吴船待病夫。
清溪道中·其一
作者：龚鼎孳
朝代：明
体裁：七言绝句

喧呼急濑过危舟，雨黑前峰驿路愁。才逼衡湘风景异，岭南春色改清秋。
清溪道中·其二
作者：龚鼎孳
朝代：明
体裁：七言绝句

浈阳雨后乱峰斜，路入清溪湿暮沙。不信杜鹃啼较早，春愁落尽木棉花。
清瑟以明经廷对再入长安相见欢甚饮中感赋兼怀同学诸子
作者：龚鼎孳
朝代：明
体裁：七言律诗

当时璧水羡先鞭，弹指流光四十年。君健公孙犹射策，再衰平子欲归田。同游岩壑踪堪数，隔岁人琴事可怜。为报鸡坛诸旧好，青灯还许对床眠。
清瑟志别
作者：龚鼎孳
朝代：明
体裁：七言绝句

年年送客感离群，此夕樽前袂又分。一骑秋原回首望，天涯何处有浮云。
游七星岩·其一
作者：龚鼎孳
朝代：明
体裁：七言律诗

高城春霭动群峦，斗气平惊积翠干。菡萏浮天青七叶，龙螭蹴铁劲千盘。斜飞珠阁苍林拥，细拂云帘碧乳寒。花日炎蒸偏五岭，乍来阴洞逼秋看。
游七星岩·其三
作者：龚鼎孳
朝代：明
体裁：七言律诗

亭喧碧草接溟濛，日丽牙旗映酒红。地入战场残碣在，幢分青昊乱烟通。牂牁烽息驱蛮象，苔藓床虚卧石龙。锦幕半山仍较猎，回看丹碧倚崖雄。
游七星岩·其二
作者：龚鼎孳
朝代：明
体裁：七言律诗

南溟一壑荡珠光，水气全涵绝壁苍。忽漫晴天森雾雨，倒翻大地吐星芒。扪萝昏黑开猿径，挝鼓微茫压海霜。玉户玲珑深出没，山精应伴老蛟藏。
游七星岩·其四
作者：龚鼎孳
朝代：明
体裁：七言律诗

招携滑磴涌盘云，紫竹苍榕岭路纷。络石树根谁劈削，射江霞气此氛氲。天争一线穿蛇栈，僧定孤峰散鸟群。结隐共搴瑶草去，下方金角已愁闻。
游子岁晏冰雪载涂尽粟行尽饥驱无所见杜子于皇乞食诗恻然心伤为赋反乞食诗用渊明原韵·其一
作者：龚鼎孳
朝代：明
体裁：古风

蹇余赋性拙，乱离复中之。艰难一身完，忍与贫贱辞。所至常壁立，食客参差来。家人脱簪珥，佐余行酒杯。薰然共一醉，还归咏我诗。斯谋获长遂，吾竟多吾才。行行谢故人，五斗安足贻。
游子岁晏冰雪载涂尽粟行尽饥驱无所见杜子于皇乞食诗恻然心伤为赋反乞食诗用渊明原韵·其三
作者：龚鼎孳
朝代：明
体裁：古风

我友在远道，褰裳往从之。颜色忽非故，贱子前致辞。迢遥命巾车，端然为子来。潜身行乞食，非徒举君杯。其人笑且怒，谁令工声诗。不见京雒间，辐辏皆雄才。金粟如丘陵，白昼喧相贻。
游子岁晏冰雪载涂尽粟行尽饥驱无所见杜子于皇乞食诗恻然心伤为赋反乞食诗用渊明原韵·其二
作者：龚鼎孳
朝代：明
体裁：古风

弱龄辟州府，策足骋所之。寄食在一官，遂与田里辞。故园既芜没，仓皇赋归来。食指以繁多，况乃耽衔杯。廉吏不可为，感彼负薪诗。鄙人乌能廉，愧乏聚敛才。干禄不自力，而望他人贻。
游子岁晏冰雪载涂尽粟行尽饥驱无所见杜子于皇乞食诗恻然心伤为赋反乞食诗用渊明原韵·其五
作者：龚鼎孳
朝代：明
体裁：古风

贫贱岂不贵，恨吾离去之。失身志肥甘，温饱复我辞。枯腴颇自取，人谁知怀来。违性甚饥寒，万钟等一杯。秉耒无良田，虚咏豳风诗。躬耕尚不易，旅食焉能才。庶免苟得诮，请辞长者贻。
游子岁晏冰雪载涂尽粟行尽饥驱无所见杜子于皇乞食诗恻然心伤为赋反乞食诗用渊明原韵·其六
作者：龚鼎孳
朝代：明
体裁：古风

故人有高义，见余哀怜之。曰救沟壑辱，慷慨复不辞。斯言未脱口，坎壈纷然来。余亦沾病因，行药时盈杯。素餐良非福，惕矣伐檀诗。乃知藜藿人，不饱非无才。得丧有定命，敢怨苍天贻。
游子岁晏冰雪载涂尽粟行尽饥驱无所见杜子于皇乞食诗恻然心伤为赋反乞食诗用渊明原韵·其四
作者：龚鼎孳
朝代：明
体裁：古风

西山有饿士，到今民称之。原思一小官，与粟能抗辞。口腹岂自雠，良以戒倘来。安得皆廉泉，为余分此杯。曳杖行和歌，爰赋采薇诗。斯人不可见，佣贩何多才。责望非人情，吾谁与惠贻。
游峡山寺
作者：龚鼎孳
朝代：明
体裁：七言律诗

夕阳停棹乱峰迷，仄径苍云插峡低。战后地怜飞锡断，阴多天逼老猿啼。萧梁人代空碑碣，帝子亭台总蒺藜。十丈悬泉惊落幔，快游真羡倚崖题。
湖上午日 其一 齐天乐
作者：龚鼎孳
朝代：明
体裁：词

远峰吹散雕阑雨，游人画桥三五。彩鹢风高，绣旗日丽，又吊一年湘楚。钗符缀虎。也娇小窥帘，笑低金缕。如此湖山，半分歌吹送重午。樽前初拭醉眼，问灵均去后，与谁终古。屏枕芗潮，扇摇玉雪，同赋采兰新句。菱舟曲度。渐棹入荷心，月痕留处。愿趁佳时，普天销战鼓。
湖上午日 其二 贺新郎
作者：龚鼎孳
朝代：明
体裁：词

银篆香云吐。昼偏长、碧梧庭院，玉肌无暑。赢得青山安稳在，何处争龙斗虎。恰画艇、一双飞渡。多少繁华风絮尽，算几时、重起新箫鼓。身未老，待歌舞。西陵花月应相许。唤深情、大苏苏小，对浇芳醑。万事不如杯共把，请看离宫麦黍。空满眼、鸱彝涛怒。渔父当年非愤俗，果孤清、独醒人徒苦。吾醉矣，莫怀古。
湖上答友人
作者：龚鼎孳
朝代：明
体裁：七言律诗

榆柳垂阴绿过墙，开扉烟雨即林塘。万山龙战喧金鼓，一夕骊歌倒玉觞。客醉星前摇短发，鸿归江表迓秋霜。莫言画舫笙歌异，落月残钟误景阳。
湘草醉中索韵限五字同作
作者：龚鼎孳
朝代：明
体裁：七言律诗

衔杯逸气压三湘，井底蛙应笑子阳。诗到浣花知律细，灯摇积雪误更长。劝腴银鲙冰千里，招手铜槃客一堂。归去未须愁醉尉，天街鸡乱晓城霜。
滕王阁一首
作者：龚鼎孳
朝代：明
体裁：七言绝句

蛱蝶云连茂苑垂，鹧鸪声断驿书迟。旅愁乡梦俱零乱，坐欠滕王阁上诗。